Lifan-Z/Chinese-poetries-txt huggingface dataset:
已填实局余五黑，天数相符岂人力。虽于洪范少四畴，若比武成多二策。我诗杂组今几首，鼯鼠技穷那复有。泰山风拔大夫松，彭泽霜陨先生柳。
一自棋输日望之，至今肃肃草生时。知君苦爱刀笔吏，使我长吟风雨诗。已共苞稂泉浸湿，更听甫草马鸣悲。子云寂寞方无赖，想见馨香杂祭脂。
越上荒山浪得名，如何开邑在彭城。飘萧云意迷秋日，索寞人心恋玉京。花倚宫墙无限好，泉流古寺有余清。尽芟野艾栽修竹，更听虞弦奏九成。
至忠至朴少人知，思话胸中听者谁。长史移家真暂住，相君为冠定他时。道斋不废持三宝，资斧何须措一辞。更有闲堂奉清宴，客来檐雨看围棋。
次君门户想风标，千载齐梁已寂寥。隋后如何依异域，秋晨定不怨凉飚。半揎红袖能调瑟，满把真珠看结条。它日兰陵若归去，临江滩上略相邀。
曾筑长城制百蛮，归来青琐照朝班。一言不为戎人屈，万里能全汉节还。已有直声留朔漠，更将吟兴入稽山。陛辞天语尤稠密，知得蓬莱几日闲。
蜡屐萦纡洞府间，飞甍人在最高巅。青山东去无余地，黄潦西来正接天。太子池塘烟漫漫，紫微踪迹草芊芊。松枯石朽由来事，莫作常情叹逝川。
君向池边展旧亭，坐临止水觉心清。暑风菡萏尘难染，霜月苍烝节更明。对酒独醒公外况，隔墙人语静中声。谁怜老凤堪栖棘，梦断韶音奏九成。
一到重来二纪余，身闲方悮昔迷途。龙回涧合木长润，圣隠岩空峰转孤。自放山林随处适，相逢云水有心无。野僧见我犹生敬，我即休官祇旧儒。
宅畔池台景自幽，御风更作赤松游。岚光浓丽经梅雨，天气凄清正麦秋。插稻农夫晨赤脚，缫丝蚕妇昼蓬头。闲身免赴公家急，饱食无心为汝谋。
四围岩谷上通天，岩底幽人抱腹眠。不羡庄鹏抟九万，肯随齐客列三千。养成白雪高歌调，散尽黄金有简编。野鹿今朝入城市，为余有意下林泉。
德政调元向道闲，天朝诏许实辞冠。丹心耿耿悬象魏，青史昭昭照玉桓。晚节友贤阳凤暖，老年忧世谷驹寒。太平犹自存龟鉴，后进仪刑仰慕看。
九十光阴欠五年，寒灰枯木老云泉。眼明尚可穿针鼻，齿硬犹能嚼石莲。疑是合知诸佛印，果然别得一枝禅。不因看破真赃物，安得囊中出小编。
近来天下文章格，尽是之人咳唾余。方喜丘园空𰬸帐，何期箫吹咽轜车。一生自抱萧张术，万古空传杨孟书。大志未酬身已没，为君双泪湿衣裾。
薄宦区区可叹嗟，寂寥寒馆过村家。神锥岂向囊中出，宝剑聊凭醉后夸。就禄勉持毛义檄，读书空满惠生车。掩关不识青春好，一夜狂风已落花。
五顶嵯峨接太虚，就中偏称我师居。毒龙池畔云生早，猛兽岩前客过疏。冰雪满山银点缀，香花遍地锦舒铺。展开坐具长三尺，方占山河五百余。
帘卷疏烟醉眼开，浮云飞尽见崔嵬。苦嗟霖雨遮藏久，深谢晴风列致来。丹桂有时明月满，旧山无路白猿哀。禅僧指我真空理，心火茫然一夜灰。
迢迢云水涉峰峦，渐觉天低宇宙宽。东北分明睹大海，西南咫尺望长安。圆光化现珠千颗，耸日初升火一团。风雨每从岩下起，那罗洞里有龙蟠。
迢迢策杖上南台，北望清凉眼豁开。二片烟霞笼紫府，万年松径锁苍苔。人游灵境涉溪去，我访真容踏顶来。前后三三知者少，衲僧到此费徘徊。
宝台高峻足穹苍，狮子遗踪八水傍。五色云中游上界，九重天外看西方。三时雨泪龙宫冷，一夜风飘月桂香。土石尚能消罪障，何劳菩萨放神光。
北台高峻碧崔嵬，多少游人到便回。怕见目前生地狱，愁闻耳畔发风雷。七星每夜沾峰顶，六出长年积涧隈。若遇黑龙灵懆者，人间心念自然灰。
中台岌岌最堪观，四面林峰拥翠峦。万壑松声心地向，数条山色骨毛寒。重重燕水东南阔，漠漠黄沙西北宽。总信文殊归向者，大家高步白云端。
月满汾川宝铎寒，谁来此地葬金棺。育王得道行空际，尊者飞光出指端。天上凝云常覆定，人间劫火漫烧残。三千世界无留迹，聊向阎浮示涅槃。
东湖水落露堤沙，舟过湖心藻荇斜。野迳小桥穿竹巷，烟村疏柳间芦花。新秔炊熟胭脂白，活鲫珍于丙穴嘉。饮散肩舆乘皓月，烛笼何用两行纱。
南归迁客气平和，磊落胸中所得多。白日过从唯陆谞，清宵梦想适维摩。裴徊未忍捐鸡肋，寂寞犹能顾雀罗。好与乡人敦薄俗，莫因哺啜负岷峨。
三五皇州夜色鲜，使车方事武陵蛮。华灯邈想端门外，翠辇初临太一还。月满九衢闻舜乐，云开双阙见尧颜。自怜风雨新城道，陟彼崔嵬我马艰。
教池天气不胜情，携手聊同陌上行。洛禊嬉游修故事，楚歌欢笑集村氓。慕潘珍果盈车掷，挑卓幽琴满座倾。为报兰亭王逸少，且无今日管弦声。
采兰时节近清明，朝野欢娱值太平。坦率从来如庾亮，穷愁素不学虞卿。三年阳渚成何事，一觉邯郸悟此生。把酒花前须醉倒，肯教风雨落繁英。
相见常嗟相聚稀，平岚危榭对斜晖。牛羊遍野草初绿，槐柳成阴春已归。顶上绯生麋角解，嘴边黄尽燕初飞。白头共作天涯客，几向南山咏式微。
烛满天街晓漏长，杜门牢落叹台纲。金吾六卒闲私第，玉笋千官守未央。五贵𬣙谟恩盗贼，一朝新事劾风霜。尧天咫尺横云雾，遥庆南山万寿觞。
浓洄江水泻高滩，中有神龙久屈蟠。众乐妙音时响亮，双娃长袖忽阑珊。世间变化无非幻，阁上登临正好欢。观幻见真真亦幻，谷花岩草谩凭阑。
白玉狻猊藉锦茵，写经湖上净名轩。吾方大谬求前定，尔亦何知不少喧。出没任从仓内鼠，钻窥宁似槛中猿。高眠永日长相对，更约冬裘共足温。
文昭文定与文忠，内翰元之共四公。政事风流俱第一，典刑人物更谁同。能诗只有东坡老，到处唯寻六一翁。欲遣滁阳招作客，五星同聚此堂中。
归州男子屈灵均，归乡女儿王昭君。山穷林薄不肥沃，生尔才貌空绝群。男为逐臣沉湘水，女嫁穹庐夫万里。汉宫无色楚无人，丑陋险邪君自喜。
岭头松竹自生寒，两穴茫茫彻鬼关。风窃虎威时弄草，泉欺龙睡故离山。不嫌淅沥惊尘耳，聊挹清冷洗病颜。窗外月高湘簟冷，更无闲梦到人间。
荡荡东风着物华，渡江初喜绝尘沙。蔽空杉径四百里，在处旗亭三五家。山叶半青茶未过，水畦漫白稻初芽。殷勤说似潭园侣，南北随乡不是夸。
野陂衰草接荒城，千里浮光点太清。不与众山为伴侣，自然八面露峥嵘。偶因仕宦身来到，渐远尘埃眼更明。问道膝行无处所，渡头新月小舟横。
林檎园北小桥南，水绿山青不易兼。戴胜降时桑破甲，驾犁啼处稻抽尖。柳因倒植风流甚，花为新移蓓蕾纤。独碾云龙坐溪石，几人今夕共银蟾。
萧寺回环石磴间，山光草色远相连。坐中清景追唐迹，门外红尘接渭川。落涧飞泉千丈玉，过墙修竹一梢烟。画工谁绘当时巧，移得江南在眼前。
夕阳返照影流东，点点寒鸦过远峰。渔叟罢竿收钓饵，牧童吹笛弄西风。日光隠隠沉沧海，山色青青耸碧空。万壑千崖增秀丽，往来人在画图中。
珠珮珊珊路绝尘，凤凰山上夕朝真。甘棠美政行南国，列宿寒光拱北辰。篆冷金盘云屋晓，书飞玉阙洞天春。一声辽鹤归传报，寿益君王福在民。
南宫先生好谈古，齿牙所挂多老杜。剑气中盘几时吐，欲看光芒出庭户。平生气直易言语，不解聱牙斲诗句。先生莫学东野苦，我愿为云相逐去。
欲跨晴虚两腋风，曲栏干外意无穷。忘形独坐双岩下，遣兴旁观万象中。数韵瑰奇聊自适，满怀清爽可谁同。飒然而下吾能赋，未必登临愧楚宫。
枝干偃蹇奇可夸，本根融结杳难测。龙蛇已抱千载灵，梁栋何烦万牛力。虽减半天风雨声，却得三冬雪霜色。卫生已免斧斤人，妆景何辞吟醉客。
樽酒会君江上楼，高谈不与世俗侔。淮阴将军跨下过，鲁国至人东家丘。气吐胸中斗牛夜，笔落手下烟云秋。丈夫得失聊自乐，一身一计何足忧。
水云深处寻幽客，竞把银瓶飞虎珀。坐间玉篆流杯来，时伴桃花献春色。尘劳不到清樽前，何幸山翁设歌席。人在夕阳方醉时，回首云迷武陵宅。
盘龙偃蹇吸长涧，数篆寒光来向人。谁信云门有仙子，洒落恐是华筵宾。落英俄逐酒船到，世间乃得渔溪春。素纤举盏宁可却，清光聊涤胸中尘。
宛转双源花在处，花叶重重瑞炎暑。日光相照铅华鲜，翠盖纷纷拥红女。不贪青子老芳容，薰风偷出香无数。乃知源上有神仙，何必夭桃随水去。
扰扰红尘高卧客，红尘不染人难识。琅琅为讲还丹篇，若有清风濯胸臆。玉兔走入流珠宫，正向时人失中得。根本盖自仙翁传，仙翁住世千余年。
感义区区谋国士，竟为升平模棱子。抗章言事来去忙，左提右挈归之理。见姓书名安且荣，宁问贤愚落青史。隠居到此当忘言，对月且倒无忧樽。
风自东山吹厥后，义重生轻公所有。怀抱应书霜雪明，一封十事龙鳞轻。青云失志蕡无悔，且喜岁寒柯未改。名节稍从言路爱，待向乌台观慷慨。
冥冥出世既云往，急急度人还复来。会当为物落城市，谁探北扉开未开。下视东秦在诸掌，一念已到非蓬莱。与子邂逅固有分，况是胸臆无纤埃。
风吹香信下丹霄，远望如云共戴尧。谁诣兽樽心谔谔，独赢经席气飘飘。千灵已得回春律，万岁何须却老椒。弗愧阴阳开妙化，先天方许与公调。
玉皇宫殿得春朝，冠绶纷纷百辟朝。未见鱼龙供汉戏，已闻星露入虞韶。清都梦到惊华丽，寒谷春回喜富饶。付史几多祥瑞事，终随和气作欢谣。
太极朝正小道消，岂劳身势借扶摇。履新忽听传天语，革故初看转斗杓。四面横龙严部乐，两班垂玉肃朋僚。不教计吏空归去，雨露相随诏五条。
来侍君王看物华，紫微深处宴忠嘉。万年献寿金卮酒，百世尊王绮席花。振鹭朋从灵沼阔，游鳞音耗彩丝斜。仙源此景须吟尽，留与人寰处处夸。
玉皇亲自策才猷，谁作灵鳌上钓钩。俊思内窥天问邃，韶光中看御香浮。尚怀献艺趋前列，何幸持衡缀上流。欲向鸾舆心未放，更须银烛始回头。
磊落英游误许陪，相望楼阁倚云开。春风暗递天香到，星使俄传帝语来。紫府已知仙籍就，清都还逐化龙回。彀中喜得辞如海，不是区区小有才。
雨过春空紫泰高，列星初拥绛纱袍。三题天汉文章丽，万字秋鹰气势豪。聊欲弯弓须尚志，谩劳谈律莫吹毛。行看衫色青于草，不觉南溟失素涛。
喜看韩孟作云龙，同御天衢万里风。诗入中台推戴敏，月来东省照卢公。祠庭拜贶精诚共，试殿逢知学问同。广乐数声谁敢和，但疑身在化人宫。
二十星霜一转头，坐间谁共昔年游。是非扰扰梦还觉，荣谢纷纷春复秋。樽俎且看图籍府，风云方命帝王州。金莲花烛公归处，此更仙源最下流。
晓来门外驻鸾声，且喜东藩俊造成。行艺簿多窗下志，贤能书振日边名。琴风清跃西征骑，璧水寒窥上舍生。佳兆岂惟多吉士，三元从古有豪英。
将帅门庭喜见人，只看行止早堪亲。军人事业离群久，帐下谋猷触类新。东土别怀应有恨，西都归思已无尘。故园未许闲游日，丹凤重飞不到春。
华省人闲去领麾，出关风景正相宜。唐虞民物气和日，吴楚江山秋静时。语接乡音尤喜近，舟行莲渚莫嫌迟。古云循吏君知否，先悟无为始有为。
未果为云逐去龙，楚江行处玉涵空。斡旋地利来天上，笼络人才入彀中。仕路莫惊离合易，贡闱犹想笑言同。龙山便到秋还近，幽兴从他落帽风。
几度明庭聚又分，玉皇香落众中闻。忽抛桂玉泛隋水，便拥旌麾穿楚云。岣嵝山高寻禹志，蒹葭江远忆韩文。随车多少南飞雁，先向秋风得使君。
十年场屋费才华，谩有诗名子可嗟。未入儒林升俊造，且行春雨到天家。远乘泽国三秋月，高跨天河八月槎。道阻且长瞻不及，空吟霜露满蒹葭。
壮年场屋便归休，趋向逍遥独自游。贫后谁知心匪石，老来犹更气横秋。人无直道君难合，诗有清风我怕酬。香𦶟一炉经一卷，红尘应是懒回头。
近将余事作东湖，公外闲来物外居。莲吐花时看晋社，桃随流处得秦渔。放怀把酒须寻友，适性垂纶岂问鱼。报我故人三乐意，翠珉新刻右军书。
月华西下日华东，闪闪湖光渺渺中。天地会通银色界，亭台还合水晶宫。披襟望处清生白，穿径游时翠引红。自许此生心已了，湖山尤称道家风。
言无枝叶色无尘，自是中间已悟真。且免此生占噩梦，更从何处卜通津。徘徊州县谙多事，荏苒江湖过几春。三已转官归吏隠，莲花池上友何人。
坐间长爱水相从，间凿方池贮碧空。十尺清泠虽有限，一襟潇洒已无穷。龟鱼世界东西近，河汉光芒上下通。数卷芰荷时得雨，洒然如在楚江中。
自从南去失归期，海屿生涯祖一支。百岁尘缘谁尚在，五峰禅老独应知。且看秋水呈千月，谩写云山寄一诗。邂逅有时言笑处，越王台下拥旌麾。
解颜而笑偶相从，澄寂潭边五载中。学道南来无尔隠，侍亲西去有谁同。夜歌一剑胸中气，卯酒三杯马上风。塞北功名须黾勉，自来浑厚出山东。
十年光景一回头，闻住鹅湖且六周。堂上雷鸣通妙用，鼎中龙伏得真修。报恩香篆云山晓，传法心涵水月秋。莫笑紫玄翁未去，已怀烟浪作扁舟。
北山亭上共看书，少壮相逢气尚粗。乐事每闻高义长，病文尝借远烟涂。樽罍且慰人离合，龟鉴应知我有无。蟋蟀在堂年又晚，欲邀乡语负寒炉。
熟了黄粱一觉眠，起来身在紫霄边。林峦已淡东倾月，旗鼓将严北渡船。岑碧渐分云外境，阳光初动海中天。夙兴夜寐人空老，难把尘劳绾谪仙。
开轩何处野塘清，静见蒲鱼作队行。亦似养源知物理，始能游刃到民情。虽非渺渺鉴湖阔，岂少亭亭秋月明。多谢松庭无外事，不教风浪此中生。
云上江天意已浓，化机先下隔年功。明吞夜后梅花月，狂弄春前柳絮风。清悟胸襟吟更逸，寒惊毛骨醉还空。渔蓑归去岂其乐，相贺惟闻田舍翁。
素呈天巧未教青，云酿寒时一望明。且得少阳通好信，不消孤笛送新声。绛绡捧蕊谁妆就，金粟含须自缀成。最是百花难比处，只承风信已知名。
放船初向白公楼，渺渺天光簇簇洲。绿竹岸深疑士隠，紫烟波远恐仙游。宾朋欲散且看月，风俗虽忙犹买舟。最好四山环绕处，一家中占五湖秋。
何当归卧水云乡，不必功名似子房。一黍精华空色大，百年行数古今长。谁知扰扰还三得，独向冥冥遣两忘。少室山头星月近，紫微垣下起天香。
南飞长是梦相寻，海角何妨寄好音。有客交游多革面，无君谈笑少开襟。家山荔子邀谁赏，泽国荷花忆共吟。秋后西来无爽约，遥郊当候马骎骎。
火行金候两犹争，扰扰蚊蝇自未平。云漏雨声蒸地爽，日含山色暮天明。直须纨扇恩情断，始向篱花意态生。万里璧寒无一点，月明中看雁初横。
两年相见此宵中，万里家山与子同。百岁未垂双鬓白，六骰先献一盆红。莫嗟雪腊回头尽，且约金卮到手空。过隙浮生聊自慰，明朝行乐属春风。
忆昔幽居最道情，水边林下寄劳生。静眠片石无闲梦，深入寒云有笑声。壮了一心尘事满，别来三岁客身轻。功成便遂归欤兴，待与青山歃一盟。
不害为霖未可收，烦襟相惮暑相投。水帘槛外霏霏昼，银汉云中点点秋。别馆休论欹客枕，钓潭尤忆看渔舟。催成天色纯如璧，白酒黄花欲上楼。
别来身在利名边，三十春风两少年。问劳只闻新子弟，悲欢还见旧山川。客尘况味今无念，雨露情怀夙有缘。不向洞霄归未得，此官犹是地行仙。
公余谁解憩劳生，不动天机性自灵。道骨对山尤更好，梦魂闻雨易为醒。谩抛芽雪归仙鼎，只把筌蹄看圣经。还顾一源无去住，双梧惟有翠盈庭。
懒散先生恐是仙，几时来上鉴湖船。水云共赏更谁可，气概相投还自然。忧乐未当随外物，穷通何必问他年。解颜一笑樽前话，各向闲中见性天。
吴国人从越国回，两舠旗鼓急相催。悠悠二气已交感，隠隠一声还到来。银汉风波生沆瀣，玉龙雷雨出蓬莱。周天安用莲花漏，自有潮轩与月台。
杳冥中信自轮回，十二时行不可催。才迫海门三级起，忽临沙渚二龙开。水头花雨凌空落，日脚云旗动地来。果是尾闾虚不得，却还江上一徘徊。
杖屦相寻为爱山，来朝山尽到林峦。真源立己今犹古，清气临人暑亦寒。岩溜飞来春雨泻，洞霄归去海鹏翻。紫霄名位缘何事，了取无中一粒丹。
心手相忘到混成，又非湘瑟与秦筝。秋来独坐水边石，古往谁知弦上声。易度寸心闲有味，难谐群耳淡无情。夕阳回首山犹好，更起松风一段清。
乌台章疏风霜劲，璧水诗书日月闲。万事自来如义命，一麾谁去得湖山。尝闻讼少公庭下，但见闲多宴坐间。明月几时随太守，香炉峰下看禅还。
国子先生行最淳，红颜犹足照青春。神仙庐下分符远，父老乡中衣锦新。画舸欲飞初得雨，烦襟如洗乍离尘。从来官职清于水，好为江山作主人。
才得新诗写我忧，荆溪何日与君游。久为江国三年客，长忆仙公一洞秋。共有幽怀堪把手，谁无忙事且回头。忽乘清兴拏舟去，准拟香笺作唱酬。
华堂深在翠微间，潋滟波光照客颜。归隠输君尘外乐，留题偷我日边闲。心忘机后鸥相识，日落山时鹤自还。小艇得鱼无事了，歌声移向荻花湾。
晚入荷华一叶香，羡君归兴满仙乡。他年上国来须早，今夜中秋别太忙。虽厌风波同客路，已怜松柏共秋霜。东来传舍无多地，勤寄新诗莫我忘。
故人闲适地行仙，林下邀谁共暮年。把酒应思天际客，登楼俄上水南船。懒看小吏呈朝报，静听高僧说世缘。华发未输头上白，更期携手剑溪边。
天意分明人意开，便闻歌管上春台。绿堤风暖投衫袖，红槛花光落酒杯。云结阴容俄散去，蝶惊晴影旋飞来。芳菲犹在无多日，倚取韶光作醉媒。
兰陵为别又多时，花月妖中想见几。乡国可怜犹间隔，客途何故更分飞。身边无事乐虽乐，堂上有亲归未归。欲寄新文将远信，尚须勤苦到精微。
贤能书扣九天门，安用区区更问津。周室笙歌声调古，孔庭诗礼指归新。吟窥清璧还为侣，笑谢寒斋已作宾。烝我时髦尤利市，使君元是夺标人。
访我京华岁已深，化龙潭畔却相寻。是空是色休排色，非佛非心且洗心。南望自生江上月，西归谁了水中金。洞霄人去宁无梦，多在莲池与竹林。
京华为别各蹉跎，犹幸相逢笑与歌。风雅长言先进少，游从高义故人多。虽知尘境先忘累，尤念玄宫未处和。行欲超然无一事，便当求我向烟萝。
泽国旌麾十几秋，一封曾去辱青眸。吹嘘寸草风犹在，倚傍长松梦未休。借取谩劳闽士论，召还聊寄宋王州。宿源洞里南湖上，似得双溪有乐不。
两萼双房并一枝，谁家姝子上西池。鹊桥牛女共游夜，湘浦皇英相会时。晓鉴鬭妆肩笑倚，秋林同赏步慵移。行看阁老重归去，花独来迎此可知。
长为双源梦旧游，西风吹动白苹秋。得君昨日数联景，写我此怀无限愁。但看清虚堪寄足，岂须衰老始抽头。小渔船上好相访，烟雨中乘丁字流。
木笏青衫便染尘，久思风骨始知真。有无悟道何妨仕，俯仰趋时只为贫。静向画图看五骥，急来华省侍双亲。茶园送客诗犹在，空恨芳樽失故人。
拙翁甘与外台廉，只此劳生想自占。人我是非双累重，古今荣辱一尘纤。便游泽国寻鲈市，忽落仙帆傍酒帘。案上簿书看得未，养真当有智随恬。
屈指朋从共怆神，不知原上几回春。静缘老去忘余事，乐自闲来得故人。云日虽牵琳馆梦，旌麾聊慰雪窗身。老彭楼下人安在，千古都归一笑嚬。
盈盈金色带秋光，淡淡仙妆只着黄。尝共故人休独乐，笑同今日更谁忙。方嗟老取年华近，尚喜花留日数长。为掇繁英还为撚，莫辜纤素在君傍。
三品显官知分退，数株灵草对春栽。已驰吏政青编上，却御仙风紫府来。琴写幽怀心火息，酒陶和气面花开。应怜仕路多华发，不把松云为己催。
极数幽人百尺松，岁寒枝节引清风。世途险易抛身外，人事荣枯落掌中。药有灵根秋转活，面多和气老犹红。行人借问生前事，何事天津久未通。
良辰惟有菊前杯，十五蟾光已看回。白蚁酦醅凉后熟，黄金蓓蕾夜来开。休悲往古事何在，且乐去年时复来。好是夕阳须管醉，花丛中放玉山颓。
数卷真经学两忘，何须疑蝶更疑庄。水云生计不知老，诗酒光阴无限长。何处猿声残客梦，有时风信漏天香。钟山不愧移文士，信步寻幽到草堂。
不卜西湖卜此山，江天方作洞天寒。海门有信蓬莱近，丹室无尘宇宙宽。一箭昔人曾却浪，五云何日便骖鸾。小桥流水通幽径，休向朋宾说内观。
沧浪风绉鸭头波，中有高人养太和。怪石换金清兴远，华堂收佛善缘多。花街山院青春醉，玉管云笺白雪歌。未信闲名羁绊得，试教衫色绿如何。
屈指当时宴笑同，已更三十五春风。十年忽忽成今古，万事悠悠作色空。别后每怀青眼客，坐间俄揖白须翁。兰亭咫尺归欤好，当悟浮生似转蓬。
荣到蟾宫父子同，满堂天秀望仙峰。六枝已胜燕山桂，八子须攀颍水龙。风信动人香远远，月华垂地影重重。余芳更有成林日，行见君家万里封。
露下多时雁未鸣，数声云外此宵征。北人书到三秋尽，南国弓闲一字横。孤馆有谁惊好梦，平芦何处起寒更。想应俎上终须免，宜向方塘寄此生。
轻轻丝葛汗如蒸，空有云雷未见灵。安得此生长不老，岂能今日便忘形。谩摇纨扇终嫌倦，欲倒金罍却恐醒。赤脚踏冰疑未稳，且寻林下泛清泠。
烟笼云锁几千年，流俗寻山岂得先。一水中分吴越界，四峰前卧汉唐仙。闲游东径窥青海，偶往西源玩白莲。却省内游还有感，杖藜独立夕阳天。
北堂人去竹成阴，手泽须看碧玉林。清赏昔嫌无一日，孝思今喜有千寻。满窗金锁日华永，遍地龙孙春意深。寄语婵娟多结实，几时当听凤凰吟。
五月双舻偶共行，开怀尤喜暑风清。亨途事业心犹壮，细字诗书眼更明。家有青山应可乐，首无黄发未须惊。相期一醉无他景，九十西风菊万茎。
莫言风物是穷边，塞北江南此果然。苍璧下粘芳草地，垂杨中卧碧塘天。人吟夜月波中笛，客醉秋荷雨后筵。来候朔音栖处好，梦常扪斗过幽燕。
浮游尘世未还元，偶会琳宫两地仙。行止义明尝得己，修持仁静可忘年。笑谈客去吴无侣，惠爱人来楚有缘。公外诗筒当见寄，为乘佳兴益新编。
灵源来处乱云深，回抱华亭惬我吟。窥影冷光天上面，入怀清气水中心。桥头月到人携榼，苹末风来客解襟。秣马台前聊遣兴，寸阴何惜与登临。
新旧光阴各自催，分年须折送年梅。欢声动地驱傩鼓，厚意迎春献寿杯。谁似江山难得老，人怜桃李又重开。朱颜未遂花前计，却恨东风抵死来。
金带慵腰便退居，高闲吟思满江湖。一头黄发真元老，两郡朱幡更大夫。世事荣枯闲似梦，道经舒卷静如愚。延平遗爱今犹在，一片棠阴入画图。
谁见东巡驻六龙，秋山留与醉吟翁。人非物是纷华外，古往今来想望中。云日万年兴素节，士民千里闹晴空。黄花盈首犹教掺，一笑从他落帽风。
赫赫家声将帅官，仕途宁肯放君闲。不妨林下权寻药，未可云中便买山。五两轻纶犹系命，满樽清醑且开颜。天涯之子谁为乐，何幸相逢一笑间。
北风吹雪抹潮头，待过东南第一州。去客情生来客梦，隔年灯照隔江愁。玉皇谪吏行当复，金阙除书即便收。言简气清终有用，卧龙山下自难留。
故园别后有余念，旧记重看无限情。山倚日中支暑气，水从云外落秋声。向前世务心犹壮，忆昔溪居眼自明。携手逸民今在否，杯茶谁与话平生。
眼凌霄汉气横秋，未壮吾年似白头。病态问人皆笑老，壮图何处始知休。还因往事悲今事，难得新游比旧游。霅水越溪风信好，尺书多幸屡相投。
别后新寒有劲风，不亲谈笑转乖慵。一行塞雁来多日，万里乡书得几封。闲忆兰陵还自笑，愿游苕水更相从。与君疏阔谁堪爱，阅古堂前树树松。
曾共萤窗得夜光，别来声问在周行。未摇丹管酬诗史，且遣青娥丐乐章。巧笑莫嫌留客数，幽怀须信到官忙。樽前邂逅知多少，更对春风舞一场。
九卿遗俗各寻宗，君自南来喜更浓。无类已闻诗礼教，有行还守子男封。胸中道在何嫌酒，弦上声清只爱松。行听老农无一累，晓炊如玉稻新舂。
最喜君来写我忧，群情忙处独抽头。功名机会须时可，诗酒光阴属自由。醉度九秋江上舫，食游双箸海边州。两年官满休瞻望，且与磨铅了校雠。
壮志九年人事足，奇书千卷客囊空。穷通自在身谋外，取舍谁堪士论中。休叹盐车千里骥，且夸天汉一帆风。忙拖双履云边兴，更与何人作醉翁。
始观文彩慕声名，三十余年梦可惊。真幻自从窥至理，是非谁复较浮荣。别来方策迷情断，老去园林逸思生。叙旧幽轩时一笑，更宜茶鼎作蝇声。
休说行行且与吟，道山官职旧园林。石疑六丑默难问，竹类七贤闲可寻。翠引宾朋三径远，寒生涯涧一池深。隋河堤上人空老，谁为兰皋惜寸阴。
骚雅先生得古风，恨无吟侣忽相逢。欲陪大巧搜春景，已贾长毫插笔锋。花下比声歌帝力，醉中联句颂花容。斐然小子多诗癖，时遣青衣寄一封。
性才圆了便相逢，对面还如一镜中。共取醉时聊遣兴，两忘言处却归空。纷纷绿发何妨白，扰扰黄尘谩自红。松竹满林先我去，笑谈谁起坐间风。
上舍声华太学生，青衫从我薛齐城。神仙官职去期远，诗礼门庭归思清。山展旌旗秋可乐，剑驱风雨夜休惊。故乡梦想今犹在，此景何年慰此情。
行尽溪山到海边，合沙门外见平田。潭潭清世元侯宅，杳杳真人小洞天。万户管弦春卖酒，三山钟鼓晓参禅。旌旄才上南台路，方记诗篇落在先。
二百余人领此州，去思谁更有碑楼。浮名浮利果何在，潮去潮来空自流。照万事时惟是道，赏三山处最宜秋。使君籍上寻同姓，只许旌旄独自游。
五十年前梦此游，已云持节岂能休。悠悠封域连东海，浩浩朝宗接上州。五季侯王时事古，九还仙子洞天秋。闲行嫌被朱衣觉，密往西堂独倚楼。
清生明爽静生悲，群动相将却入机。物向本根成既老，雁知时节去还归。山人邀饮酒初熟，渔叟献鲜鲈正肥。莫管世情都扫尽，闲来林下看秋辉。
应向公余饱看山，弦歌安用智闲闲。有为百里人同乐，无累三神我独闲。虽隔春风长在想，尚期嘉什屡蒙颁。近来与物低昂少，多是聪明落静关。
白莲池上阁峥嵘，万朵西风满社清。已寓涟漪呈皓质，何妨污潦得浮生。罗抨翠盖秋阳盛，玉琢香腮晓鉴明。空色从来无辨处，此诗非独为花成。
自能腾踏到天衢，少壮为龙卷未舒。案上不留生熟事，箧中偏有古今书。高吟应惬新移命，幽梦还寻旧隠居。须道守官谁似我，长来湖上得清虚。
小宗才废各西东，怀想湖江梦寐中。受祖生涯君独异，起家身计我谁同。客游何事千山远，族燕还悲一位空。期约明年来侍侧，青衫满满桂花风。
大老悠悠不嗣音，高风难向望中寻。三千宾客空离合，十二山河自古今。北户人归云洞远，东方春入牡丹深。两辞遣兴无他好，只有闲来醉与吟。
不须扶我自登山，脚力能胜十八盘。一字雁低头上过，两城人细掌中看。虽知北户缘尤在，却笑南柯梦未阑。忽见归云应是信，满襟先得洞天寒。
九龙峰下阁横秋，世上纤尘不可留。清伴夜蟾留醉客，细吹时雨走归舟。天南从此载鹏往，山北与谁乘鹤游。已是逍遥何所待，上人高卧见蓬丘。
能御泠风入九秋，岂愁光景去难留。翠摇竹影落猿峤，清递笛声来鹭洲。两腋独乘卢椀兴，满襟谁作楚台游。须知大块生微意，岂俟云边虎啸丘。
得老归来已几年，水云深处洞中天。有身且睡三竿日，无物应看一指禅。松竹亭台闲信步，乡闾樽俎谩随缘。此生离合谁能定，只见龙潭尚宛然。
过去光阴有胜游，翠微深处更乘秋。偶寻得石坐云坐，莫问作官休未休。世揉道情尘扰扰，云藏诗壁岁悠悠。山僧看了须重看，且碧双眸便转头。
升沈相识十三秋，新故如麻一转头。久款游从来北阙，遽闻风教入东州。自驱矛盾趋中说，谁拥鸾旗玩半流。十日菊花犹可醉，多情应且击扁舟。
平岚亭寄半天身，闲向栏干独倚频。往事有怀谁共笑，归云无意自相亲。神仙窟宅幽明境，花木园林上下春。斗绝一台疑是此，不须低首看红尘。
一家风景洞天清，不愧东南第一名。春入桃源花未落，秋归湘浦月初生。便捐世事劬劬到，且置篮舆缓缓行。随分堪观无可辨，水光山色竞相迎。
谁是怡山不灭仙，定光来应此方缘。龙骧凤翥三宗字，狮吼雷鸣六祖禅。鱼佩独垂聊徇世，藕丝相感为开天。自从日月归真后，衣法何人已得传。
未到中年便挂冠，一乡三老北溪寒。废兴有命知尤早，去住无心遇更难。轻物想能闲似梦，爱山应是好如官。莫言林下何曾见，待向图中画与看。
为爱江湖梦也寻，有泉来处乱云深。凿开澄澈是天界，激起潺湲非世音。鸿雁渚幽山两足，芙蓉堂冷水中心。花时月夜扁舟兴，相约公余一醉吟。
不于场屋便横行，安用诗书寄此生。万里一飞虽有志，十年三战未成名。风霜已是知秋柏，雷雨何妨借海鲸。自愧壮图犹未效，几时樽酒与君评。
才逾闽岭转悠悠，所属相逢梦未休。逸兴起君桑梓国，多情寻我帝王州。且看文物新朝事，更话溪山旧酒楼。会合此生能几度，一樽长泻菊花秋。
未蒙官放此身休，空恨茶园失旧游。将谓天边鸿共发，岂知门外雨相留。一襟凉过人归室，万朵香残菊送秋。兄弟急难君有义，白衣东下更何尤。
物华才思两无穷，来倚栏干万累空。今古坐间山远近，悲欢潮后客西东。樵楼上下夕阳外，渔网高低烟雨中。想见飞升人只在，留题当识紫玄翁。
一府观风郡督邮，试看鹰隼在高秋。黄花对酌新离别，白雪难思旧唱酬。尘绪案头来扰扰，银河天上去悠悠。碧罗琢砚初离水，勤写瑰奇度阻修。
势利交游聚与分，会真堂上合离群。形骸外索难为侣，风义中寻偶得君。水鉴秋来宜泛月，桃源花后且穿云。此生已是龙山客，高论相过我欲闻。
南来安不裂新题，万里悠悠十载睽。一别每怀君海角，两除应笑我朝齑。是非莫讶时方转，荣辱须惊物未齐。故旧九仙山下客，想曾携手泛三溪。
几度为书却便休，疏慵于我更如雠。两忘有道何须问，相责无情我合羞。屡感客尘新事变，难寻陵谷旧时游。为亲归去亲犹健，只此浮生已解忧。
十年讥笑为谁妨，洒落思君酒瓮旁。晓殿虽争多士捷，夜窗还对短檠光。静怜春草开三径，冷怪朝齑引五浆。且喜相逢头尚黑，江湖休更起怀乡。
淮上相逢得胜游，水边乡落水边洲。每怜酒旆能留客，长恐秋风便解舟。十载穷通重把手，两朝今古一回头。金明且看春波绿，共我忘机子与鸥。
形迹分飞有道同，五年声问不须通。侍亲官上应尤乐，得子年来想更聪。相对忽因山入梦，自窥还爱璧涵空。公余谁伴溪南话，七椀浮云两腋风。
有怀高论已经年，不落中间与两边。世路几人机寂寂，春风何处骑翩翩。四声险韵应寻句，一炷清香想看禅。我更欲劳三吐哺，周公今付伯禽贤。
更去乡关作子男，得贤当美大夫监。暑中雨过乘清洛，公外云开看绿岩。遂失故人须举酒，才闻佳境便收帆。春晖已报君无愧，一表遗文敕两缄。
想见高风梦已飞，无心中有道心微。此生独断来修养，何处相逢得指归。融结几人知火候，斡旋惟子识天机。松庵欲对禅床坐，莫问朝曦与夕晖。
阴阳无意本由人，祸福皆缘幻与真。悟即离伦兼度世，迷须倾国更亡身。智愚莫晓气随数，老少合惊秋复春。有物混成如了得，却教真幻两通神。
异香来自洞中春，王屋华阳密作邻。宛转白云离紫府，参差青锁断红尘。若无天柱难留许，惟有桃花解笑秦。我得此官应是分，欲从何处更寻真。
得官来自洞中天，闲向桑间戏问禅。已为命机根玉箓，曾将心印祖金仙。懒看小吏呈朝报，喜听高人说世缘。一物也无参底事，纷纷谁可付真筌。
有分寻真莫道难，蓬莱诗句请君看。双轮转出三清路，二气烧成九转丹。烟霭楼台金虎绕，雪霜宫殿玉龙盘。解颜为向潜山近，天柱峰头月夜寒。
忽追班入未央宫，急问宸游早御风。流俗岂知尘念断，故嫔休叹爱缘空。还元精爽留天下，复土声灵在虏中。来自武夷归去否，幔亭闻说好如嵩。
数行空下侍臣班，十六回春一梦阑。天意预形传国玺，人生难望返魂丹。银河寂寂星垣暗，金阙冥冥羽卫寒。月色满宫谁怅望，春来无处接回鸾。
何事骑龙不可攀，衣冠空自在人寰。诏遗夷夏秋容动，言付公卿玉几闲。能使抱弓号百姓，岂劳求药问三山。元符事业谁相似，两汉须看凤露间。
梦中怀日有谁知，莫恨真人下降迟。会合裕陵同祔处，因缘潜邸独飞时。九霄重引真仙仗，四海初传大母仪。怅望凤台山下去，东郊无计上金卮。
平日未沾天下养，芳春先弃域中游。昔从内令任思顺，今起东𣪁舜解忧。衣在果闻成赭色，书存尤喜见银钩。懿围故事谁攀得，再幸仁皇御九州。
已传龙德与承休，果在丹台不可留。新册却埋千古玉，旧恩重起六宫秋。尊开围步松云远，荣到支陵雨露忧。三十六宫休说恨，谁知先作裕陵游。
曾侍前星在玉霄，兢为元老立清朝。重游西府羁群虏，危坐东台鉴庶僚。扰扰万缘留事业，悠悠千载想风标。传家已有蓬莱客，何患于门到寂寥。
六十三年素自知，人生如此更何疑。调诙常为供狂笑，骚雅偏能斲小诗。悼子杳冥归往路，悔予轻易别离时。水云村记相期事，虽到家山已恨迟。
五行才悟已忘筌，妙旨知谁更得传。梦幻去时无别苦，旌幢归处有前缘。寂寥月伴松楸室，凄怆人逢雨露天。尚记辱书来见报，春回寒谷未逾年。
去后家山宴未阑，已闻忙盖旅中棺。几多言笑情先断，些小穷通梦已残。友爱方嗟离别易，子贤休恤继承难。曾相从处应留恨，未结松庵弃外观。
万枝灯，千江月，一灯传，一月摄。莫知根种有虚空，祇见祥光无断绝。三千世界掌中知，百亿化身天下说。秘密岂当容易谈，一臂尤轻冷欺雪。
探花车骑似游龙，未入桃源先阆风。衫上十分新染翠，衣间一点半开红。身如骥子无双俊，人报鳌山第几宫。便是醉仙何处去，上林园在五云中。
具美杯残意未休，相将重上望湖楼。楼台忽已居平地，风月何曾识旧游。更挈酒樽过水月，坐增诗兴满沧洲。春风共约新桥畔，遥拜双龙万斛舟。
承诏抡材敢倦行，广庭深锁待群英。分场自敌三千客，决胜谁降七十城。夜案尚闲涂卷笔，晓堂方听读书声。归时还有黄花否，已觉秋风满袖生。
风生帘幕撼层波，况值清秋一半过。堂上簪裾方鹭集，案间图史已星罗。东篱采菊朝尝酒，北里吹竽夜听歌。早晚奏名闻黼坐，望中无奈白云何。
南窗寂若隠山河，时枉金门步见过。谈笑且看挥麈玉，篇章宁惜洒笺罗。已羞轩冕婴身住，更问功名抚剑歌。赊得凉秋好风月，不成吟醉奈愁何。
英豪献策广庭中，问辨纷纷似叩钟。名奏九重书密上，士欣千载运亲逢。鶑鸣定获乔林乐，凤举应容众羽从。盛世文章由此变，坐看风俗反醇浓。
昔年此日故园东，烂醉牛山到暮钟。已往光阴那再得，如今羁旅又重逢。渊明把菊情虽厚，子美登台愿莫从。且看群书欹枕卧，病多仍负酒杯浓。
先生家住翠微峰，万卷诗书酒一钟。壁挂葛巾无客到，云藏古洞有仙逢。溪边晚钓呼鸥伴，花底春吟引鹤从。只恐旧山归未得，帝恩朝夕露浓浓。
千尺杉前帝释宫，种莲不用百花丛。石桥路近横天外，池水光寒坐槛中。红日几窗新活计，白云香火旧家风。虎溪社客今憔悴，此意凭谁谢远公。
锡马恩随汴楫浮，过家身近石桥游。勤劳王事甘胼手，磨琢风骚苦白头。浙水鱼龙移窟宅，浚郊陂泽变田畴。使君亮直人知少，好笑封侯曲似钩。
悬车疏上动龙颜，几度陈辞始放还。敢忆溪山孤圣眷，只缘衰病乞身闲。都门祖饯心情剧，里舍招邀礼数删。最喜儿孙解农事，稻花香满旧田间。
重来旧屋谁为主，江令萧条叹独存。已愧问人才知路，更悲无柳可知门。舟车到处成家宅，岁月惟惊长子孙。孤客滥巾非得已，故交零落与谁论。
虚室澄心近竹开，雪中无事共徘徊。不须翠柏亭前见，自有清风座上来。林小未宜轻瘦节，岁寒方可看高材。支公适好诚何在，岂谓香严击俊雷。
参差茅屋带村烟，驿路崎岖石岸边。风物尽成三谷景，溪山分断七闽天。夜猿乘月悲霜树，秋石和云泻涧泉。谢守来游几千载，何人能为续佳篇。
上穷苍石蹑丹梯，祖意谁参只履西。晓阁浓阴云散岭，亥堂清影月双溪。池开今日青铜鉴，碑立何年碧玉圭。静觉官名微可笑，南华经里一醢鸡。
野僧迎客笑开关，更拂残碑藓字班。徐姓仙归空碧洞，越封王去漫青山。影来秋月林千缺，声落春风水一湾。焙茗满瓯须强啜，过桥车马便人间。
石照台高暑不侵，雪横天际蜀西岑。但知赋客如梁苑，那得参徒似少林。月上便成银色界，风生兼作海潮音。可怜火宅人空老，谁解跏趺一解襟。
使者风流照锦城，东郊揽辔更澄清。春江合处烟凝晓，秀岭横边日弄晴。石鼎煮茶浓有味，金钟注酒酾无声。何时却信桥南步，细读诗人古柏行。
闻公载酒合江亭，要使邦人识使星。宿雨乍晴聊信马，晓风初熟更扬舲。赋成不是缘鹦鹉，诗就当和为脊令。只欠湘灵来鼓瑟，渔歌声断数峰青。
使君真是十年兄，投老相看眼更明。入省早推何水部，作州今见谢宣城。应怜远岫云俱晓，定梦澄江月共晴。安得陪公觞咏后，春风桃李满交情。
满林红叶坠纷纷，耆老犹言别驾坟。旧府光华关右月，故乡萧索海南云。酒杯湖上同方伯，茶灶岩边共隠君。二百余年真一梦，绕墙荒陇半耕耘。
苑门北出祸匆匆，叩马何人独记公。葬厚欲裁宁诈直，谋南能利倍其忠。刚各腊后乔林雪，废迹秋来败叶风。华表千年相对鹤，长看碑锁旧亭中。
芸阁雠书谢建封，生涯潇洒一枝筇。曾为剡隠云横水，更作闽游月满峰。子美藩篱清可造，长卿城郭巧能攻。拂琴无复尘埃想，落落霜风一晋松。
秋日春风丽句亭，先生天上少微星。满炉松影随香碧，一砚苔痕带雨青。姜相笑中应斗酒，等公谈外祇函经。何人为我携毡蜡，来洗苍碑墨数厅。
潇洒堂中披晚襟，红蕉花里叶成阴。飘来无雨水长急，飞去有云山更深。苔藓细痕缘巨石，藤萝密影挂疏林。上人莫作人间想，此地人间不可寻。
三齐何处古丛林，石作门阑岱岳阴。云暗鸡鸣川谷浅，月明龟吐水泉深。未须赞叹袈裟铁，且可归依世界金。弹指上方还一梦，梦中聊续去年吟。
济南惊蛰隠新雷，底事阳关叠叠催。不称泺源涌觱沸，只堪崧阜上崔巍。他年发已千茎雪，今日心仍一寸灰。文雅台边蜗有舍，瓮头归去泼春醅。
飞锡道人知几年，青蛇白兔亦茫然。焚香且上五花殿，煮茗更临双鹤泉。今日别栽庭下柏，当时曾种社中莲。证明佛事真何事，聊策藤枝结胜缘。
青门聊起濯缨歌，昼绣经从鬓已皤。越俗易谙缘地近，吴人奚独羡金多。要知新集余民事，亦有东来使者过。今日轻帆到江浒，藩宣宜得似西河。
峡流触石石欲裂，峡舟溯水心寸拆。系缆心头夜向阑，惊浪沄沄写寒月。风餐水宿知几年，余生可复瘴江边。愁绝不眠起披户，顾视海宇天茫然。
玉削苍峦千碧虚，洞中杳杳真人居。绰约冰采颜如珠，一念不起终无如。我缘朴陋厌纷挐，心与幽致烦簪裾。九阳丹就括灵枢，飘然再访聊踟蹰。
乱山深处款禅扃，十里松阴步障行。翠竹黄花几开发，南星北斗自高明。楼台日转天边影，钟磬风回地底声。为问闽江船钓客，谢家谁更未知名。
九月黄花次第开，带星约客上崔嵬。拟从老子岩前去，却入真仙洞里来。幸勉西风吹落帽，且陪东道引深杯。个中便见蓬莱境，何必龙山戏马台。
水无浊浪地无尘，渺渺江湖天与邻。占得沧波输钓叟，吟穷清景属诗人。阴晴隠见山千叠，上下澄明月一轮。欲画为图随处看，风光变态状难真。
金碧为家定化城，书床南偃略相迎。人间蝶梦正深黑，天上木鱼初发明。半里好风招隠士，一枝枯竹助闲行。已惭怀绂无高致，可更标门著姓名。
尘土孤城空自忙，不知精舍早秋凉。林间曲折磬三里，天上金光月满堂。浄饭打鱼刳老木，寒灰添火𦶟明香。鹁鸠山脚溪声好，流入人间雨意长。
半山老人笔如椽，落笔直欲拏云烟。东亭右军不复见，龙跳虎卧谁争先。姑溪六月汗流水，邂逅清风顿如洗。他时问法到山前，应许神光得吾髓。
江头春色已可掬，风雨恼人常不足。笔刀俱来纸上春，墙外落红争䔩䔩。忽然别我下庐山，莲社风流指顾间。为我寄声陶五柳，少留佳处共追攀。
平生所愿识荆州，别乘还容接胜流。异日崩腾惊海面，新诗清绝似槎头。常嗟盛事千年隔，谁谓余光一旦收。便觉诗源得三昧，目中无复有全牛。
唐末诗人自一家，剪裁风月间鶑花。凭陵堕绪篇篇胜，点缀余妍字字斜。远水连天来怨笛，烂霞烘日带栖鸦。法书警句真如此，流落桑榆重叹嗟。
凭陵岁月固难堪，食蘗多来味却甘。时雨才闻遍中外，卧龙相继起东南。天边鹤驾瞻仙袂，云里诗笺带海岚。重见门生应不识，雪髯霜鬓两毵毵。
德门平昔仰高阳，自是芝兰根本香。未许藩篱承妙晤，聊因文字借余光。舣舟月下逢桓守，盘马楼前见庾郎。冬杪相期定如约，为君云影认鸾凰。
海南枯朽插天长，岁久峰峦带藓苍。变化那知斲山骨，仪刑空只在人肠。几因皦日疑镌蜡，试沃清泉觉弄香。切莫轻珉亡什袭，须防偷眼误摧刚。
貂蝉七叶想前人，四世三公表一门。虎步龙骧推赞册，瑶环瑜珥见旁孙。琅琅庙器真无敌，衮衮淮流信有源。敝帚不堪终旧物，吐茵行欲奉余尊。
闭阁焚香万虑澄，莫云身似打包僧。功名了未荣三事，理性容先契一灯。丹灶鹤归休炷火，茶瓯客访旋敲冰。倦来却有登临兴，上彻层楼最上层。
谢庭兰玉旧闻名，早岁风流接二兄。白璧无瑕尊士望，青云有路蔼乡评。箪瓢弗改真天乐，簪绂相高半学生。授馆不为经宿去，知心黄宪异袁闳。
何物能令意洒然，阴森常对出檐竿。排枪立戟谁为况，招月吟风好细看。几度惊回窗下梦，新来添得雨中寒。伤心不见东坡老，纵有鹅溪下笔难。
楚楚相亲岂偶然，依依随处自成竿。固应表见风尘外，莫作寻常草木看。好事借名真有谓，多言虽巧不能寒。相思乍可食无肉，一日无君恰似难。
何用封侯曲似钩，且将肤寸等岑楼。佳时未用倾河鼓，爽气先期胜蓐收。月影正迷千古恨，雨声还助五更愁。王孙赏咏元无敌，又见诗中第一流。
和风暖日作霜天，冰雪相投岂偶然。特枉新诗咏陈迹，便同佳趣赏当年。学优曼倩三冬足，才过荆州十部贤。为问醉衾应好在，莫教痴望似蚕眠。
高步毗卢顶上身，旋开窗牖外风尘。石菖蒲是从来友，龙焙茶为近日亲。不见同行木上座，常留伴睡竹夫人。艰难历尽无余事，问佛方知有此因。
霜露悲伤老益增，辄凭精意托真乘。舞花忽报难遭瑞，佳气冥符不尽灯。薝葡园中纷一色，兜罗世界结千层。五天应供非虚语，从此云头日日升。
七轴莲经诵已通，定将何事作家风。当知法界重重意，尽在云游步步中。金臂见时犹是妄，玉毫光处未为功。路头全记文殊指，须着工夫子细穷。
已仕因循已过三，买田归去不须参。高明渐拟凌清汉，皎洁方知在碧潭。试酌甘泉来觉晚，已跻绝顶尚犹贪。便应从此都无事，祇有君恩未报惭。
回见黄梅雨后天，烟林常在笑谈边。早时欲到不自果，今日初来端有缘。无复新声传玉齿，空余残照满金田。不知谁是云霞侣，聊揖高风一怅然。
断雁沈踪共倚栏，定应齐客解偷关。忽惊辽鹤排空至，何啻廉珠昨夜还。假宠已惭名下误，强颜终愧笔头悭。江流有尽情无尽，须把高风付子山。
东坡因地夙相亲，玉局终为继戴人。禄仕岂知承末轨，恩光又许袭前尘。青蝇附骥元非援，白玉无瑕晚更真。泉下有灵应首肯，不随凡劣易缁磷。
君恩曾未报纤埃，倦绪淹时郁不开。高义不忘辕下旧，好音常自日边来。欣逢雅好非空至，顿感阳春泛酒回。早晚退朝红蘂下，细谈陈迹共余杯。
故国悲凉古木奇，势分庭下蔚相差。霜根半露出林虎，昼影全舒破贼旗。宝界曾回铺地色，节旄还映插云枝。刘郎风韵知难敌，儒帅端能表异时。
乐全老子如星日，真一仙人似凤鸾。早岁光明均照耀，异时文彩避高寒。低回气类追千劫，邂逅风流得二难。环堵萧然清彻骨，却疑深雪卧袁安。
宦路相逢一笑休，共知身世两虚舟。楚材有用谁青眼，赵将无功枉白头。会见姓名通北阙，何妨风韵冠南州。求田接武如凫鹥，只欠元龙百尺楼。
上人偶作十日留，才别便觉如三秋。应觉拥炉华藏客，不知对雪姑溪愁。清诗字字吟可老，冷日愔愔谁见投。愧我霜髯不用剪，寒灰拨尽欲何求。
千里波涛一叶中，急难平日但闻风。自非积习有天得，那复间关特地同。乐事放怀须命酒，生涯何处不飘蓬。先归只作寻常别，切莫樽前感断鸿。
倦途回首已无牛，独向田间涉早秋。倚仗固知同失马，攀援犹恐昧操舟。渐逢陌上相推醉，尚有空中未下鸥。可是道边无葬地，肯将身世曲如钩。
西来不复见青牛，问遍生涯两鬓秋。但受郢人夸鼻斲，岂知蒙叟是腰舟。柱头寂寞千年鹤，波面分明一点鸥。不向虚中问消息，磻溪终老但垂钩。
隠隠山林似卧牛，纷纷镰担喜逢秋。虚名漫托三春柳，实际须归万斛舟。未信此生真野马，且将余日寄江鸥。崎岖精卫人空笑，终恐长鲸上直钩。
蒙蒙小雨落征帆，漠漠烟云远近山。属意几回真入梦，欲来常恨涩如湾。家程岂复嗟留滞，物外何妨且往还。便恐都人入图画，却应难写是高闲。
胜游自有经年约，佳客难同信步来。无复风烟翳寒日，渐催花柳映高台。云光故事空陈迹，玉树遗音失旧哀。今昔循环等相视，欲寻归路更迟回。
茫茫巨浸托船归，风不充帆气易衰。犹喜岁寒逢逆旅，不将人事异当时。从他老去知何用，由是终焉岂自遗。独有东阡南陌意，莫辞扶杖数相期。
牢落郊原正早收，书来起我顿风流。弦歌韵里识琴贱，鸿鹄飞时逢奕秋。极目烟云来指顾，何时谈笑共沈浮。文章落笔惊人眼，新有声名旧姓侯。
雍容闲雅许君都，万绪相逢一笑无。休把盛衰观世谛，且将言语共诗图。人亡人得同吹吷，潮落潮生等据梧。只恐后庭歌不尽，曲终翻被鬼揶揄。
倾盖相逢惜别离，等闲谈笑尽心期。它年终解如今日，此念常应寄异时。余事不妨多蜡屐，放怀赢得盛留诗。早携桃叶寻归路，准拟花间倒接䍠。
公子高明悟劫灰，鼎开轩语致幽怀。萦云叠𪩘镵天去，极目沧波入坐来。千首诗成谈笑里，百分酒尽筦弦催。自怜曾是高堂客，欲赋惭无宋玉才。
一番霖雨下商岩，末路方收破冢帆。鸡肋未能忘甽亩，骊珠还见发囊函。润分余浸回枯辙，色借阳春起陋缄。自是亨嘉相际会，便应从此出尘凡。
槐黄时节早相期，留滞田园阻𫏐依。闻道程文太超轶，却因诗句接光辉。君能活计如公理，我愧生涯负表微。已向青山托遗老，不应专有谢玄晖。
明月平时敢自因，特高兰玉信吾人。便从缑岭如无愧，更许毗耶约问津。每见似醺千日酒，不言常备四时春。妙云岂独南游契，又喜钟山近得邻。
俗驾难回固有因，勒移终愧北山人。不辞冒雨投归步，始信忘形是要津。一笑未容披软语，十分先觉报新春。定应偏契王郎便，消得从来愿卜邻。
除却吟诗总是尘，道人应笑可怜人。固知参请能成佛，未到升腾且咽津。村落风烟常似腊，禅房灯火已如春。会须随例餐𫗰子，聊借明窗暂作邻。
陈迹回头似梦余，花应长好但人无。诗成固已名千古，墓上谁倾饭一盂。流落丹青惊始见，形容笔墨竟难图。公孙自是天同派，漫托周人载硕肤。
花存人往祗天知，目暗心摇却自疑。尚想汉庭传诏令，如登鲁庙见樽彝。一时鹦鹉娱宾赋，百世甘棠美召诗。安得残春逢海上，尽须衰泪洒新枝。
天禄峥嵘北斗齐，享穷人欲去无梯。自非终贾名偏重，祇恐蓬瀛到却迷。铅椠异时森杞梓，功名他日看虹蜺。中朝若问姑溪老，但道摧颓一木鸡。
湖山胜处得君家，怀祖曾于膝上夸。不见多年应宦远，相逢何事却天涯。朱弦无复来湘水，骏骨分明产渥洼。闻道贤劳多野处，新醅聊寄傲霜花。
已将身世等浮云，又向江边得故人。数日暝寒埋雪意，一番佳境为时新。村醅淡薄聊资笑，洞户深闲自有春。已幸邻封同寄老，却应风月费精神。
焰燧何劳鼓万牛，聊将一带付幽流。才闻浮鹢来波上，已见牵羊出石头。旧穴依然披信汐，古祠谁为荐时羞。功名到了成何事，扰扰空移夜壑舟。
霜天日晚独沈吟，潮上风来别是音。恃险战争休想旧，凭高临眺且论今。数声雁蹙千年恨，一片帆惊万里心。不是江山解磨折，却应人物自升沈。
壮志峥嵘不自神，低回聊此接波臣。虽非腰重真骑鹤，犹胜途穷强泣麟。击节久怀洲上晚，空樽未放网边春。固知遗老能相契，翻愧公输作幸民。
禾黍离离露一丘，淡烟轻霭夕阳秋。微基西枕邯山尽，往事东随漳水流。御辇金车何处去，闲花野草几时休。可怜全赵繁华地，留作行人万古愁。
尘埃肺腑屡更时，淫雨平欺素颔垂。忽觉光辉慰岑寂，坐令华茂转离披。中痟未厌徒空壁，雅意安能系赤墀。独有晴明陪击节，回肠尤在不为诗。
占尽韶华异众芳，分明绝艳降昭阳。肯同繁杏搀春色，漫道幽兰有国香。大叶尚疑攒处髻，马嵬犹认去时囊。牡丹独赏慈恩句，只解金杯比发妆。
文章老去岂能神，犹有残膏占旧名。赋就贾生空自感，诗成侯喜近闻声。拾尘已信非尝饭，撒豆终知不是兵。多谢嘉篇慰岑寂，便思约伴问归程。
合浦圆光降下胎，豫章千尺本天材。未能海运参抟翼，聊复舟行共覆杯。白发情怀虽草莽，青春消息自条枚。何妨接武穷幽致，莫待风光却见催。
语解惊人固有神，始知无不是虚名。方观去接天边翼，何事犹谐爨下声。齐晋近能通歃血，江黄讵敢议鏖兵。老来肺腑都荆棘，顿欲薅锄不计程。
熊掌如何得豹胎，弃常嗜异信难材。端能不学邯郸步，正可同尝沆瀣杯。有意良图休我老，他年吉卜伫君枚。云间日下容相契，且置燃萁特地催。
风旌江木信漂浮，散策腾腾亦谬悠。未必萦回能擢胜，却疑平远解供愁。年衰易感难留日，机尽应无不下鸥。渡口舟横晚潮急，一番佳意忆苏州。
暖风轻蹙浪花浮，留滞江城愧谢悠。吟苦空多屈原恨，赋残犹剩庾郎愁。渐因卜筑投归鹭，聊托潺湲习戏鸥。可笑麤官杀风景，满船丝管载凉州。
南窗何似北窗凉，寄傲来风各有方。千古光辉如昨日，一时收拾付新堂。已惊盏里醅初绿，更觉篱边菊渐黄。就使主人官即显，此门高兴定难忘。
连璧兼金尽出伦，雪髯霜鬓信陈人。能忘枘凿方圆异，许接风云变化新。绝韵淹时劳极目，虚斋穷日但凝尘。何当一笑披环堵，赖月吟哦未厌贫。
残编弊藁掩还开，好意经年不暂来。伏枥已应真款段，脱鞲终拟谢低回。颇传共坐侵斜月，更想微吟荐罚杯。居士从来少风味，独将愁眼望初梅。
莫羡财多石季伦，任从闾里笑长人。五湖浪迹名终在，六印悬腰眼暂新。且乐歌呼随沥斝，不妨文字洗留尘。年来顿觉珠玑富，万户侯家却是贫。
愔愔怀抱不曾开，忽忽还添一岁来。灯火香花随赞祝，儿孙旛胜共徘徊。休夸路寝当前拜，谁得屠苏最后杯。何物相期同一醉，为君催发槛前梅。
定应春到今日几，但觉耳边多醉人。已分余生不如旧，却应佳句渐能新。悲来徒有萦心泪，情尽空惊满眼尘。到得锥无真我辈，一箪犹是作家贫。
书空懒作咄咄语，催老祗怪骎骎来。断梦已将愁共远，离魂不觉泪惊回。病余想见崭岩玉，欢处犹怀宛转杯。能伴晴和着屐否，深山应有未凋梅。
今朝又读东坡集，记得原州鞫狱时。千首高吟赓欲遍，几多强韵押无遗。固知才气原非敌，独有心期老不欺。泪尽九原无路见，冰霜他日看青枝。
涔涔梅雨涨江滨，耿耿僧房借钵人。秀色惊回随念到，孤怀赢得暂时新。何妨一笑空诸有，更觉三摩浄六尘。忧患年来倍伤感，送君衰泪不容贫。
相逢怀抱各全开，蔚结才舒倏又来。倾倒已辜将进酒，追随休赋上林回。临分莫作楚愁叹，故事须询河朔杯。看取滁翁宜自警，空将遗恨感苏梅。
由来气类即天伦，孰谓刘琨独可人。稍隔相从更无味，几因拈起又还新。席间谁致龙皮异，雪里常怀鹤羽尘。祗欲期君拾瑶草，庾郎三韭未为贫。
雪意埋云蔚不开，新春还傍故春来。未堪肮脏倚门立，聊复差池接羽回。得丧但知求失马，盛衰赢取付传杯。风流二妙天怜我，种玉秧中更插梅。
子默清真本绝伦，羊昙仍是个中人。林泉不作南风竞，旗帜还因对垒新。金矿跃罏元有艳，冰壶莹月旧无尘。何妨再葺昆阳战，寻邑师行固不贫。
记得金樽特地开，举头新岁又重来。银潢已分经年隔，玉节犹期旧腊回。千汲浪迷云表梦，百分愁寄烛残杯。醉乡谁谓无消息，已觉歌声傍落梅。
腊日频年未尝雪，今春雪与腊俱来。暖归白傅金蕉叶，寒逼温郎玉镜台。几处欢声动丝竹，一番佳思近离堆。新诗不以寻梅见，万里丰登气已回。
江山信美亦人同，寒暑随时兴易穷。寓意果能超物境，养花长欲占春风。何须户外屦常满，自乐尊中酒不空。可笑道人犹有恨，一番红尽一番红。
鹁鸠呼妇天欲雨，杏子退花鶑未雏。庭前已觉绿半毯，酒面忽有红双凫。芳物恋客不忍去，主人好贤谁复如。会应百岁享此乐，何妨画作重屏图。
江山秀气表吾人，辇下开轩得趣新。不拟旧游离几席，常令每况隔埃尘。客来谈笑无非楚，纸上文章近过秦。分我一枝频见约，乘槎行欲问通津。
无功卫鹤偶乘轩，虐暑从谁解倒悬。顿觉御风凌绝境，似逢调瑟认华年。回光已幸参东壁，裂地何须得酒泉。自惜抑扬非瓦砾，倦途终愧失陶甄。
十轮杨恽旧轩轩，四壁相如似磬悬。岂谓投怀忘晚节，每容佳处共流年。笑谈璀璨风生坐，翰墨纵横思涌泉。土苴固难重就器，转钧尤幸识精甄。
吴山陈迹已飞埃，投老还惊病眼开。似泛灵槎海边去，却因华表鹤归来。情移客枕收残梦，恨着江梅恋故台。便觉新篇资六翮，飘飘真是子虚才。
生涯已定不干时，收拾工夫且作诗。濑水方来吊东野，同安初喜识丘迟。兼将佛事资三昧，又喜风骚出一枝。投老相逢能几许，何堪得句每相期。
久闻秘术独超群，肯向青囊学景纯。解使山川如在掌，须知祸福不由人。论功合附天仙籍，底事犹随客路尘。满眼峰峦应有待，何妨裁剪出精神。
休论莫莫与休休，老眼逢春且暂留。未必余寒更能久，祇因残蘂易为揉。及时行乐何妨剩，感物兴怀漫自愁。南北生涯等羁旅，定应无着是清流。
纷纷到底不如休，空把闲心见便留。昨日白消行处去，今朝绿遍定谁揉。且从寂灭翻千偈，安用深湛咏四愁。我坐言多欲无语，每惭佳思枉诗流。
料理愁怀落那边，桃花烘日竹含烟。墙红密约连昌晓，夏木深藏绣岭天。篮轝造门如会面，渔舟失路想当年。因君咏出黄筌笔，从此风光生彩笺。
涓涓水咽众山泉，隠隠雷惊二月天。共喜春工能应候，方知节物似烹鲜。倦途所欠无多子，胜日相逢又一年。好是群花应竞发，不须留待柳三眠。
十年朝马望前程，晚作琳宫物外人。彻骨清风真有韵，醉心常德本来淳。新栽松菊开三径，旧检方书备六陈。不是诗翁形美颂，丹青难写自由身。
南北纷纷不觉尘，鸳鸯湖水解留人。乳浮香焙谁同试，螘泛家𥬠分外淳。禅寂久因师粲可，婚姻便可继朱陈。莫从旧路寻归梦，占取东篱采菊身。
昂昂野鹤固难群，皎皎冰壶不受尘。一笑每逢青眼旧，多情空愧白头新。西风未用高纨扇，东道应容岸角巾。珍重长谣倚云瑟，潇湘谁是赏音人。
经年牢落别离群，准拟归来拂路尘。妙语独从书上得，欢悰犹欠坐中新。颇闻洛下传佳句，更喜嵩阳识垫巾。几欲军门示巾帼，老来犹更不如人。
荆溪风物记当时，吹絮河豚下箸迟。绿满金田朝应供，红残朱槛夜论诗。幅巾已托遗民后，杓柄犹怀象骨疑。早晚云间见金臂，空悬翠竹漫抽枝。
闻道栽成十亩莲，便思挑出杖头钱。定知荇菜参差处，不是决明颜色鲜。红日半移芳草岸，清歌低泛木兰船。惊心未得同真赏，空愧诸豪白玉篇。
国西华丽占池莲，曾记开樽奉赐钱。几欲漂流劳滞念，又惊红绿映澄鲜。主人无间容联步，胜日何妨更买船。满挹香风振归袂，更烦佳思出新篇。
幕府风流旧泛莲，裔孙家世掩青钱。别开眼界霞争烂，分得秋光菊未鲜。灯阵有心欺醉帽，珠盘何日泻归船。锦囊示我锵金句，空愧巴吟缀后篇。
偶因秋蘂记初春，增损元无尔自贫。病骨萧条惊岁晚，新诗来往愧情亲。未应谢傅终垂涕，谁为刘公是可人。艾火呻吟对摇落，不堪庭草又还新。
冲冲时序一邮亭，睡美从今气不蒸。便好心期金叶酒，乍惊梦在玉壶冰。栽松种竹来三径，效策输龟待十朋。百尺楼高谁与共，倦途初喜接陈登。
桑柘丘墟辇路长，景阳依旧在山阳。石标官品名常在，井记胭脂迹半荒。吊古漫劳兴感慨，寄怀聊以共彷徉。相看等是未推枕，何日同惊梦后粱。
已凉时节未霜前，十里平湖共酒船。岩岫涌寒清澈水，芰荷翻浪绿连天。百年过眼真聊尔，一笑投怀岂适然。独有黄花似回避，定缘红粉不能先。
倦游知止未知还，平日生涯只在山。金碧喜逢云外境，文章重见管中斑。篆烟萦晓留无寐，宝铎吟风笑不闲。他日归栖虽有地，胜游终寄梦魂间。
赏心亭角倚栏杆，虎住龙蹲自屈蟠。无复埋金销胜气，空余飞鹭识前滩。百年名在人何处，万里潮平雨送寒。几向后庭更白纻，不堪残照下鱼竿。
累日相看似处阴，今朝乘兴共追寻。曲栏方沼争留步，秀色新啼总会心。酒面屡从罗绮发，花心休被雪霜侵。烛城醉路凌初月，但觉人山一径深。
闭门只欲浑无事，门外何尝有事来。生计不须忧水旱，仕途休更问梯媒。身安种种皆三乐，客到时时共一杯。此外华岩是归处，眼前楼阁竟谁开。
小山相对数椽地，乐与心期境自多。有酒未妨同客醉，无情到了任君魔。采薇行歌亦劳矣，饮水曲肱还会么。只恐时来把不住，更看究竟事如何。
落得清闲与物疏，扃门终日似山居。案头新有归田赋，架上元留纬世书。紫府未须穷秘简，丹山重见引名雏。诏恩咫尺来相继，还许频为贺客无。
何处又传金椀出，几人争看玉山颓。幽情不是风期旧，异境难从指顾开。猿鹤已回尘外驾，烟云休造眼中衰。未妨一老同巾履，香火终年谢劫灰。
阴重炉红欲雪天，氤氲香篆不藏烟。南游步步如同历，西竺层层有旧缘。未觉鸦声惊户外，似传梅信到窗前。老来酒量无消息，负此佳时一慨然。
漂泊生涯寄一萍，胜游长记锦花亭。山来已讶天能巧，春到方知地更灵。虽许登临追曳尾，却应颜色未忘形。何妨共保千年约，白帽回头笑管宁。
端门风月十年抛，垂老山林寄一瓢。可得故人来市脚，共寻陈迹到江郊。麦黄且置尘中累，眉白欣投世外交。只恐话长清夜短，明朝去路不相饶。
形单影只久相抛，鼎食端能胜饮瓢。已分余材辜北阙，元非不雨自西郊。求田聊复同中隠，玩世宁嫌凟下交。千古平泉有遗恨，漫劳精爽畏文饶。
得皮得髓漫多门，实际圆融理自存。谕意当时才一笑，还卿千日见三孙。维持佛法元无事，建立家山尽有文。占断乾坤今鼎足，会多哮吼慰传闻。
红尘扰扰功名地，不碍诗人得趣幽。何必千岩连万壑，能令六月似三秋。茶瓯变乳随汤泛，香篆萦云尽日浮。时觉东城添纸价，应知得句胜封侯。
刘郎本是风尘外，画舸新从越上来。闻说露芽如爪活，更多溪楮截肪开。雪消鼎面声频涌，鹅转池心首屡回。洗涤睡魔临二景，敢辞瓦砾换琼瑰。
忆陪金盏醉红颜，回首风光杳霭间。老去未忘三级浪，近来频梦八重关。云烟旧路到何日，灯火虚堂真似山。只恐断魂收不得，更须佳句与招还。
龙宫海藏固闻夸，偶袭初凉泛客槎。层槛迥高临落日，洞房无数尽浮家。闾阎可想知何在，天水相连杳莫涯。借我华严记残帙，欲将因地付袈裟。
唐人好诗乃风俗，语出工夫各一家。前辈相因多自任，后来无复更相夸。半山老子偏游戏，真一仙人每叹嗟。傍出豫章登一格，凭君细与辨龙蛇。
从来忧患许追随，末路文词特见知。肯向虞兮悲盖世，空惭赐也可言诗。炎荒不死疑阴相，汉水相招本素期。月堕星沈岂人力，辉光他日看丰碑。
万年风采属当时，堕地能班世有儿。梦笔方传符昔应，玉楼何事遽先期。无由负弩瞻前导，空叹骑鲸去不疑。老矣无从忘肉味，余音犹幸接吹箎。
十年枯木不知春，每向尊前得可人。申叔共瞻云外翼，元宾岂是辙中鳞。扬帆巨浸方期远，摧辐穷途定有因。后学从谁识头角，祇应遗藁是通津。
暮雨江边寄一犁，多情邻老共差池。平生意气几如侠，晚日诗书更有儿。社酒方期终岁乐，葵萧俄感送人悲。纷纷穷达都归尽，谁复声名是旧时。
倜傥胸襟孰可侔，生平行乐自优游。坐忘更漏棋盈局，醉彻笙歌月满楼。千顷田园常富足，几朝冠盖旧交游。佳城今日悲埋玉，亘古传名信不休。
崎岖南北旧相闻，晚困羁缧托后尘。盗贼余风如振槁，里闾和气似深春。雀巢绝探终能鷇，乌喙虽长自不伸。所去见思犹可想，九泉赍恨彼何人。
征西墓上木成围，伯氏传孤出更奇。皂盖朱轮谁不拥，青天白日晚方知。功名不挂非由种，赙赗终辞信有儿。空指丹青访陈迹，倦怀尤恨得君迟。
一回拈起一回新，觌面相逢那处亲。口似含珠声似虎，情如止水意如春。一心为法无余事，四海如公有几人。祇恐丹青传未尽，更须圆相助精神。
举目一世空无人，当时何有高将军。龙𬸣凤翥固莫群，晴天万里惟孤云。冥冥何地非埃尘，我欲从之嗟此身。形容不到浪自分，坐令鲁叟悲获麟。
烱然五府不受尘，深山大泽猛虎蹲。豫章千尺若可抉，沧溟万里疑平吞。秋天一鹗祢正平，人物南州庞士元。莫咏濠梁好风月，当知猿臂出吾门。
大河南奔山北走，脐裂天涯懒回首。撞钟击鼓醉横参，恃险英雄骨已朽。岁暮风烟尤可悲，功名白发不相期。重来好是当晴日，应有鸡群翡翠儿。
纷纷扰扰何为哉，一身之余皆傥来。当前荆棘谁所树，到了酰酸蚋方聚。公归斯文乃有主，公去妖淫几人误。狐狸罢嗥蛟龙众，户外何嫌常满屦。
山谷老子久不见，豫章诗人何许来。章江未觉清彻骨，西山一带寒烟开。文章明镜现诸相，句律蛰户惊春雷。红炉劝坐且一醉，为我更赋扬州梅。
土匀才布一抟许，试锥只恐锥锋摧。万仞连云绝川路，胡骑回还不敢觑。但云本是汉家地，如此携家渡河去。汉家人人要首级，渭州门外签尔喉。
石磴萦纡行一发，下见沧溟涌初月。不应佳气无所归，十载声名蔼吴越。香炉峰下新解官，疋马又过桑麻间。知有秦人篆字否，不妨高处小尘寰。
红绿枝头自开落，薄日低云天一幕。可堪困绪尚眠蚕，未拟欢心随破萼。宝环半脱畏侵肌，百刻萦香竟属谁。旋制称衣宫样窄，慵看架上去年衣。
蜀葵易过红榴永，鳞鳞莹角波纹冷。水光汗透玉枕凉，扇影风摇深院静。无言一向几回颦，品尽么弦竟不匀。空被梁间偷眼燕，黄蜂元是窃香人。
画图展尽潇湘绿，窈窕新词写啼竹。薄衾笑拂又经年，已报莎鸡入重屋。渐施帘幕作深扃，时看明河步广庭。旋索罗衣防露下，隔墙闻叫侍儿声。
休愿车轮生四角，莫向金樽嫌酒薄。门外风号雁阵低，拥衾同看残灯落。辘轳敲冻惊栖鸦，睡红笑引燕脂霞。未拟雕笼问鹦鹉，先投宿酒敌霜花。
岁除夜雪一寸许，便觉新年喜气多。大观元年第一日，一番胜事信可歌。歌不已，鼓声起，漫垄连村如市里。更愿雪深一尺余，收了去年三尺水。
边州守御谢沈机，独喜身闲是道师。狱吏难堪非素料，病怀无计复何辞。空惭南郡三家学，赖有东坡一集诗。永日风埃惟惬睡，到头不比在家时。
矩不成方圆不规，倦途谁与相多仪。门深不拟睡教熟，舌强犹防语或知。无事且寻黄面老，关心休问碧云姿。此身未必终如此，长日犹吟十首诗。
东坡流落坐多言，我欲无言亦未全。好辨悬知非获己，力行到底信为贤。抱琴有味无彭泽，沽酒何妨问玉川。只拟饮呼出门去，强麋置网岂当然。
常恨官居如传舍，爱君池馆葺初成。偶同罪垢归无计，聊喜私巢得𫏐营。辟户开窗留晚日，栽花引水趁心情。此身何处不可老，况有吾人似弟兄。
东西南北为谁忙，蔡泽噤吟旧笑唐。路断不妨频打睡，心清何必更烧香。寻思有似黄州味，潦倒休嗟白发郎。近免竹筒拘月费，主人时亦破悭囊。
睡余落莫肘难支，节物依然我自衰。已悟龙蛇终不爽，何须龟䇲强稽疑。孤怀佛语虽能遣，归路佳人已叹迟。共吊沉湘无数日，却嗟轻负习家池。
晚来又有数点雨，声入乡人拭泪中。渐喜浓云初蔽日，只愁深夜却回风。闵怜焦槁非无意，祈祷精虔信有功。闻不茹荤几两月，使君忧乐与民同。
彩丝百缕纫为佩，艾叶千窠结作人。散诞何妨儿女戏，漂流不觉岁时新。清歌尚记书裙带，旧恨安能吊放臣。角黍粉团矜节物，一樽聊与寄逡巡。
曾约佳人端午归，又期僚友面南池。谁知犹阻重门锁，未拟轻为故国悲。九节菖蒲应好在，十围樗木正相宜。微行细约宁忘我，却话今朝会有期。
嘉陵江水接天流，州据江流最上游。忆昔练衣随跋马，而今白发任虚舟。庆门誉望闻来久，塞路殷勤得暂酬。见说明朝却西去，长亭挥手恨无由。
何郎本是风尘外，平日仍同般若因。有底新来便如此，定缘无事不相亲。薰莸何得同薝卜，简洁安能别孟津。会借天河三级浪，终须流出旧精神。
等闲相见即相亲，冉冉风流一段春。未论典刑思旧德，便知材业是当仁。他年鸡黍情无限，此日词章笔有神。落尽节旄毡未压，疾风劲草定何人。
五月相将又下旬，依前深院度黄昏。频看岭路占家信，旋兀帘旌作燕门。抖擞衾裯防垢秽，湔除蚤虱断儿孙。不因肉食脾难磨，且欲从今习菜根。
悬知昨过邻家馆，更挽明珰间玉钗。虽喜黄姑论隔岁，偶陪摩诘事长斋。啸歌未阕云间接，鶑燕难逃席上猜。预怅醒醒独回马，何如为赋酒如淮。
隠居何必在山岩，境界全归指顾间。能把轩裳为外物，便应风月胜酡颜。地连紫禁千重邃，石绕清泉五色斑。从此梦魂犹可到，定知衰废不容攀。
林泉废疾固难除，杳杳觚棱寄梦余。已到东山知不免，须由北海本来疏。功名漫笑乘轩鹤，事业终归种树书。闻道江楼巢已稳，未应长铗叹无鱼。
天时人事不相寻，遽食蒸豚废古吟。谁感亲颜前约短，常知圣日后缘深。风云亹亹天边路，霜露愔愔壁上琴。我亦临风频拭目，看悬金印到山林。
一逢佳节一消魂，青彻江山绿满园。又把锄犁聊自遣，却嗟身世独难论。三钟切幸资三径，九奏时犹梦九门。胜处何能偏见忆，便应佳思袭香荪。
海岳仙人不我期，碧云幽恨独心知。坐间优孟已难别，笔下羊欣更出奇。自是人才空立异，当知臣叔本非痴。重轻到了存公议，挥扇何劳强执葵。
王门平昔早相求，几向樗亭得趣幽。从别风光应似旧，每怀胜丽只搔头。麈毛抗论倾终日，玉指挼花泛晚秋。老尽邹阳还忆否，密移空自感藏舟。
重阳曾记客京埃，江国相逢又七回。感旧只如春梦断，登高未许壮心摧。方嗟陈迹何时见，底事新诗到眼来。便好扶携披节物，犹胜落木对空罍。
何劳楚些为招魂，是处春风似僻园。可复京尘难共乐，却应江月要深论。灯花昨夜占行馆，鹊语今朝报里门。想见慈颜问行李，一樽浮蚁侑芳荪。
羡门不见见安期，流水高山独我知。门径踏穿行复尔，灵丹救活信能奇。换虽得辨才三纸，借恐终还是两痴。不用艰难成发冢，红楼亲共赋烹葵。
肮脏从来不易俦，低徊身世亦悠悠。离群断雁虽难偶，得两明珠岂待求。强挹余尘时琢句，问寻陈迹自经丘。清时醉尉知何在，似是人多识故侯。
又听村村腊鼓鸣，年丰物阜庆清平。星霜陡觉岁华晚，时序祇伤今古情。装景雪花飞点点，催诗云叶乱英英。自惭伏腊尤多误，和语烦公子细评。
江左风流不乏人，能将佳思洗埃尘。坐中炜烨当时士，庭下扶疏上古椿。日永清阴怒鹏翼，月明翠影闹龙鳞。云泥路绝无由到，犹欲乘槎一问津。
蹭蹬生涯可否间，强扶衰绪欲观澜。蓬生虽讬麻方直，器就宁嗟木是蟠。晚寄乡闾端有谓，时容鸡黍共论欢。连城未荐难为璞，莫与坚珉一眼看。
异乡流落十三年，老日从谁寄往还。久叹断蓬飘世外，忽惊连璧下云间。生涯已约同他日，词笔端能慰𫏐颜。准拟新秋便相见，为君终日倚柴关。
经年问疾漫持想，今日登轩念自空。不能碌碌遽如许，定应剪剪将无同。人喧渡口似瓜步，木落沙头疑渚宫。莫辞眼力遍沙界，回首腊尽还春风。
窣堵波寒对水东，坐来初报夕阳钟。回环桑柘疑无际，咫尺云烟隔几重。听讲有心陪寂寞，杖藜何日许从容。主人境界诸缘尽，应笑规规着画龙。
行来思住觉城东，粥饭随缘早晚钟。安得心田荒万有，便惊眼界失千重。笑谈喜接真摩诘，衰病休嗟老曼容。馊饮残羹应不惜，聊分水墨为成龙。
应供都城今几春，屡陪香火是前因。偶来清瀵堤边住，重见东林社里人。青眼略容谈近事，白头同喜得闲身。自言此去寻思大，便好乘时继后尘。
新春穷巷几伤嗟，联璧俄来照蔀家。意厚旋倾新酿酒，眼明初见未开花。百寻自是松难老，什袭终惭玉有瑕。便觉赋成无用处，漫劳憔悴叹长沙。
六凿相攘不𫏐休，超然谁复与天游。醯鸡瓮里自歌舞，野马窗间空赘疣。妙境果从拈处得，生涯须向个中求。逢场作戏由来事，可笑区区问髑髅。
老恋穷年怯五更，可堪爆竹响新声。但惊灯火如残梦，岂有心情敌后生。饧竞胶牙空对白，酒期分岁独怜清。赐袍应有天香在，想见明朝奉九成。
霜髯雪鬓十分侵，举盏常思蘸甲深。虽约依刘同汉上，犹虚访戴似山阴。文章歆向传家日，事业韦平奕世心。冰玉相辉方自表，何妨佳思屡追寻。
平日鹓鸾接武中，汪汪每叹不能穷。𫏐烦朱毂图遗爱，方信清时是至公。千载难期人物盛，一时休叹马群空。何妨坐啸追陈迹，应有新诗袭素风。
牛鬭淹时两耳昏，偶陪沈祝共僧轩。数声抑按披香雾，双屦分明在晓原。物节不堪催我老，赏心聊复为谁论。初年记得山阴旧，又见夷中几世孙。
芊芊芳草望中迷，传火楼台丽日西。飞絮轻翻遮柳陌，落花乱点暗桃溪。琉璃波净沈鱼藻，玳瑁帘疏阻燕泥。百五良辰最葱蒨，绿阴行马过鶑啼。
江南江北久相望，常负灵山一炷香。会上拈花虽未笑，坐中持钵顿生光。投针技俩空诸有，弹指庄严自一方。何必汤池能离垢，入门心地已清凉。
去陇回冈翼两傍，旧缘来继鹤林香。随时解致留客雨，涉世圆能出定光。运用投机疑有象，纵横垂手固无方。倦游累接通宵语，时觉杨枝洒面凉。
一接深言一点头，离骚致处未为幽。不嫌坏路容连步，且欲他年作旧游。翰墨抑扬虽已晚，林泉栖止会终收。孤云祗恐元无定，候我归来共此丘。
造化工夫岂偶然，一池如沸自澄鲜。论功但可资沐浴，有理不须深究研。流落未妨供净社，升沉何用较温泉。更宜场稼犹能就，凡占余波尽美田。
一牛吼地得林坰，邂逅经行眼暂明。挟策读书虽未暇，杀鸡炊黍喜相迎。依依高柳来栖鹊，炯炯黄花弄晚晴。自是主人能好事，非关秋日解多情。
主人好客久闻名，曾约江鱼对酒烹。邂逅相逢同一笑，逡巡不觉到三更。屠龙手段元非策，画虎工夫浪有声。便欲与君论卒岁，却忧舟子报潮平。
潮去潮来知几年，依然城郭带山川。连虚玉骨元如虎，布地金沙旧种莲。垂手鼎开香积供，传家仍是乳峰禅。珠庭月角人何在，赖有遗踪契宿缘。
乌衣人物已成空，窣堵才能记宝公。请祝骤开新福地，全提还振旧家风。千岩日上春初到，万里云收月正中。欲识投机无意尽，江流入海几时穷。
流传胜致有无间，投老方能一倚栏。千里江山来极目，万家烟雨锁初寒。奸雄几许埋蓁莽，笑语何妨拥蕙兰。便觉寸阴真可惜，须将酒户为君宽。
倾盖逢君亦偶然，埙篪今日似当年。仙风宛是金华旧，诗句分明历水传。故国江山聊徙倚，深灯歌笑屡迁延。相思果许重相见，豫约严装报此缘。
高风畴昔在烟霞，末路芝兰属当家。一句转身元的确，千条差路任纷华。才疏意广虽难契，语款情真特见嘉。只恐平明便分手，相看更待月西斜。
灵山相别已多年，重把圆光信有缘。愧我天涯真断梗，喜君居处似诸天。元无浮世多般事，只说我家一味禅。软语绸缪霜夜永，停灯温火共留连。
小篷不卸远相寻，顿喜忘年得断金。便觉雨华随脱麈，更能操笔问来禽。投怀方寄朱弦直，掺袂还惊白发深。独幸南游慰真赏，他年会见好丛林。
雪晴时节腊穷天，湖海光浮万井烟。胜槩尚能惊老眼，旷怀无复似当年。难堪塞雁终联翼，赖有龙驹特象贤。已约一廛须卜筑，不妨当此共迁延。
饥时啮饭困时眠，任运腾腾信自然。岂谓故人投此况，先来佳处作闲仙。寓怀何必开三径，得句胜如食万钱。只恐里门惊内史，不容同占好山川。
平日刳心欲致君，异时携手但论文。兴来只有归田赋，老去何如背水军。占胜已惊无不尽，卜邻应许镇相温。形容岂敢轻酬酢，谢傅风流自出群。
铁作骄幢不易摧，望林谁免渴趋梅。院门报钥人初断，天气才阴日又开。倦路已先衰鬓雪，思家难遣寸心灰。冲风正起还飞下，何物元非阿滥堆。
年来未觉壮心摧，昨夜偏伤三弄梅。不惯离家遽如许，自然昏眼亦慵开。萧条寂寞思樗荫，细绎华严谢劫灰。少味童山莫分别，直须真峭比离堆。
西来谁为炙牛心，惜事拘文不敢寻。岂谓邻邦无百里，骤令馋口得千金。登台未论前人比，扪腹翻惊用思深。从此耒阳休吊古，便思白酒与同斟。
阶除又见日将斜，若此奔驰尚可夸。敢觊阴功踵定国，未应和药困王嘉。门前祷雨频催鼓，眼底无人但见花。不比贡闱当日锁，病来有许便还家。
兼材莫作尹翁归，自鬻崎岖不畏非。妄役土龙宁得雨，可堪刍狗强蒙衣。移文不报如沉井，行路皆疑镇掩扉。早悟垂头供立仗，好随四牡去𬴂𬴂。
沉沉深锁出无涯，白尽于思岂复华。准拟归期叩端午，那知此地见葵花。幽忧未论如阴府，倏忽翻惊走电车。久病元来最欺眼，蝇头只觉似栖鸦。
十年三拜东门敕，长是寻灯濯污裾。赢得平安题报历，不妨朋友校残书。歌传鹊鼠非行路，咏入乌狐愧大车。物物背驰将老矣，定知身世欲何如。
前日报君明日行，强凭诗句写离情。悬知北海经旬别，须滞韶山半日程。环席已甘搀上首，余罍应不负同倾。预期一笑东门外，剩记樽前醉里声。
醉里新声解记无，祗应琴意似相如。近来公道偏难得，从此佳期敢妄图。玉室金堂有阻隔，兔葵燕麦恨扶疏。冥鸿不比寻常雁，试觅萧娘一纸书。
顽阴将腊袭衣褠，倦辔临风愧白头。一事无成还岁晚，百年过半尚人谋。天边漫铸黄金印，月下何时紫绮裘。拟借东邻分一径，未应人物谢羊求。
夕阳风里得君心，常约清香带月寻。红萼似披经几嗅，绿条如弄已难禁。野狂不惯娉婷醉，蓬鬓偏宜蓓蕾侵。准拟归时更浮动，琼樽宁谢十分斟。
送腊迎春亦是常，独高梅蘂报年芳。风来仿佛逢荀令，月下分明见寿阳。开遍漫夸千种韵，天然别是一般香。从今漏泄东君意，直到霜前菊蘂黄。
岭上才分一寸光，群花次第促来妆。绝胜群玉山头见，须信昭仪体自香。妙赏不逢徒老去，佳期难得为谁芳。定应痒处无人会，空怨相邀客姓王。
绀发朱颜气吐虹，峥嵘头角振家风。千金自晦邹王后，一笑时游管郭中。老子已应终汩没，诸儿聊为指穷通。他年朱紫相辉地，莫惜高轩访此翁。
精神秀发真狮子，耸壑昂霄似出林。击竹有声先了悟，拈花微笑已知音。新诗富健疑披锦，妙字清奇不换金。往往秋高又飞锡，白云来去本无心。
来时点滴才仿佛，今日烂漫将飞扬。春事不知尚多少，客怀空自成悲伤。新名侯喜足诗思，旧病维摩难药方。共饮节食冷相对，少须陈子同飞觞。
结束轻装趁晓风，崎岖行李偶难同。他年谁谓双成老，今日翻为无是公。秪恐穰侯迟见事，固应原宪本非穷。洛阳烟霭因缘在，鸡黍相期定不空。
上番新梢与旧齐，啄残红腐半成泥。画船似觉去已晚，丽句犹堪手自题。气候相催虽迅速，笑歌赢得暂招携。红舒绿卷分前后，全胜当年白集西。
佳禽百啭不惊风，午日蒙蒙睡眼中。几片犹飞残腊白，数枝初见出墙红。低回节物怜迁客，漂泊生涯难老翁。多谢春光相击拂，一樽倾倒许谁同。
窥豹曾容见一斑，孤高凛凛固难攀。早应拔宅朝元去，犹有遗踪在世间。舒啸款谈虽可想，赏风吟月未终闲。诸郎莫为功名老，须信移文下北山。
映月临灯万萼披，喜随宾客宴芳菲。诸姨队合骊山晓，猎骑夜从云梦归。须把玉觞酬胜丽，徒劳彩笔强依稀。回头便见飘红雨，莫惜频歌金缕衣。
映月西湖漾鸭头，堕红飘碧正飞浮。逢师来自日边路，如我遂归江上州。嵩岭异花开未遍，洛川新燕语方柔。经行须作半年计，归去当知难再求。
薄云疏雨洒雕笼，槎拂银潢月上弓。红泪半残歌后烛，翠涛低涌梦回风。淬余剑锷虽为利，解尽犀棱未见通。杳杳芝田定何许，断魂无计脱惊鸿。
华榱曾记孔鸾栖，断梦还来拂旧题。妙悟从谁识无射，赏心空自感雌霓。干云宝气层霄外，埋玉孤坟落照西。千载相逢定何许，嘐嘐风雨独鸣鸡。
铙钹高低与哭声，同寻此路不相惊。年来自是多伤感，帘外何须问晦明。未返耕桑真拙计，长萦缰锁奈虚名。无名可恋何贪着，缾罄须休莫强倾。
彭蠡湖边一笑初，绿衣相见论葭莩。四千里外空搔首，三十年来屡揽须。方卜他时共兰若，岂知今日奠生刍。穷途只有思君泪，无复吟君屋上乌。
大慈大悲大威德，补陀落山住孤绝。三界轮回若热恼，一闻我名便清凉。名虽可闻见不得，随所建立即如见。施者受者不退心，常如心在光明里。
我昔同登法云地，道场不异耆暗山。指出后身自在通，当日曾闻新受记。秀眉明目坏色衣，谁其写成比丘相。只这便是紫金容，在在处处咸恭敬。
织得蒲鞋无脚著，大雪漫山却伸脚。嬲人枉了三则语，传家只用一字错。至今儿孙满天下，伸头缩颈如鹳鹤。捩转嘴面有商量，学得马骑被馿扑。
衮球输了一只脚，答语失了一只眼。却将两只杀人手，不妨捞虾只摸蚬。踏翻船子月是谁，撞破烟楼如掣电。树倒藤枯笑呵呵，春光更觉家家遍。
懒将身世问穷通，邂逅僧轩一席同。已叹故家如坠叶，可堪白发共飘蓬。冥搜固出能言外，妙用都归指掌中。咫尺京师莫辞远，有云何患不乘风。
绿阴初合燕归来，煮酒新尝换拨醅。不独江山想王谢，须知宾客尽邹枚。十分欢意休教剩，万斛愁心亦自开。倒载任他路人笑，更将何处作春台。
浪有虚名落世间，自惭无实骨毛寒。未年三十身先倦，才得一官心已阑。卜宅拟寻栽药圃，买田宜近钓鱼滩。他年子弟重相见，藜杖蓑衣笋箨冠。
山下寒流咽细泉，晓林浮日自生烟。九峰密锁疑无路，五洞潜通别有天。羽客依山多得道，昔人涉海谩求仙。我来要学栖真事，愿借孤云一榻眠。
五泄高寒插太清，银河垂地落天声。玉虹贯日晴空见，骢马翻瓢白昼倾。作赋曾闻夸雁荡，乘槎应可到蓬瀛。何当一比乖龙起，手挽商霖洗甲兵。
谪守凄凉卧郡斋，夫君失意偶同来。海边故国渺何许，城上新楼空几回。宁羡一囊供鹤料，会看千里跃龙媒。清吟未免萦机虑，只恐飞鸥便见猜。
山势盘纡是几重，溪行乱石水溶溶。东西路口分双洞，苍翠群中起一峰。石上仙翁留去迹，壁间羽客有吟踪。夜分不是红尘境，清梦回时晓殿钟。
跫然虽复喜斯行，开豁拘怀赖俊英。上国擢材初改辙，众心督战亦乘城。何时奏籍瞻霜简，且复安眠听雨声。异日尚容休沐会，未惭相约太癯生。
高谈初喜听悬河，未厌邻房日夕过。蝴蝶乍回尘外梦，蜘蛛看结雨中罗。银袍较艺观勍敌，玉帐收功听凯歌。共是当年廷试客，锁闱今日合如何。
侵寻节物过秋风，何处钧天燕鼓钟。九日菊花聊一醉，五湖佳士偶相逢。挑灯款语时供笑，借纸联诗且漫从。待得出闱应放意，百杯追逐兴方浓。
岭表骚然避贼锋，番禺当此每从容。故知封豕非无意，自是金城不可攻。海峤百年忻受赐，承明三接正酬庸。山阴岂足劳公久，能活千人尚有封。
翰林墨客奏封章，天子欣然幸国庠。彩仗六龙初拥路，青衿三舍已重修。隆儒共庆贤尧舜，访道谁知应帝王。附凤骞渊皆法从，独惭由也亦升堂。
人中令德居高地，天下精蓝占好山。四绝名标清世上，十方僧聚白云间。二龙珠照看经静，双鹤泉供洗钵闲。早晚利荣缰锁脱，性通三教叩禅关。
东渡吴江景气清，拂云楼阁会稽城。乍辞青琐双旌拥，重驾朱轓驷马迎。应笑买臣夸郡邸，还同严助厌承明。茂林修竹山阴地，何日陪公载酒行。
突兀轩楹气象豪，使君携客共游遨。坐来面揖湖山胜，行处深腾日月高。隠约壶中露蓬岛，分明海上涌金鳌。宜酬绝景频吟醉，况是东南暂拥旄。
连日阴云拂晓开，欢声九族一时来。江山奇秀浑如画，鼓乐喧阗却似雷。三爵香醪浇故垅，满天春色绝纤埃。自从菲德叨荣甚，八行初从帝里来。
六槐何日起商岩，未许蟠龙卧碧潭。天下苍生还有待，郡中善政却无惭。锦囊珠玉成咳唾，绮席风云出笑谈。千载通天蒙品藻，恐教虚誉满江南。
家世中条旧素贫，尘编堆积漫缤纷。未甘末俗成虚老，却笑劳生漫逐群。为爱严陵滩上月，还思巢父岭头云。闾阎莫怪衡门陋，旌节曾来有使君。
一溪婉婉如平篆，四野青青似画图。阮客放船迷洞府，化人携袂到清都。山中安用名丞相，天下于今得广居。我即其间构宫室，预愁帝梦有华胥。
山前有路到华胥，下即乾坤极海隅。西接洞庭开晓楚，东倾彭蠡浸晴吴。四时更代观形化，万物推移见尾闾。此世人人少闲暇，每携樽酒自看书。
手把齐民种莳书，莎衫台笠事耘锄。夏栽醉竹余千个，春粪辰瓜满百区。早秫旋舂尝曲药，新粱炊熟自樵苏。日西杖屦行山口，招得邻丁作饮徒。
招得邻丁作饮徒，山家肴蔬盖胥疏。就根煨笋连黄箨，和蒂栽瓜带绿须。羹熟泽中亲射雁，脍成溪上自罾鱼。远怀羊仲荒三径，能似林间今日无。
钟鼎功名淹管库，朝廷翰墨写风烟。遥知道院颇岑寂，定是壶中第几天。历下笑谈漫一梦，江南消息又余年。动心忍性非无意，吏部如今信大颠。
尺五攀天天惨颜，盐烟溪瘴锁诸蛮。平生梦亦未尝处，闻有鸦飞不到山。风黑马嘶馿瘦岭，日黄人度鬼门关。黔南此去无多远，想在夕阳猿啸间。
桄榔笋白映玉箸，椰子酒清宜具觞。市井衣裘半夷夏，阴晴朝暮变炎凉。莫推月色共千里，不寄江南书一行。无赖笳声上云汉，晓来偏绕九回肠。
高居大士是龙象，草堂丈人非熊罴。不逢坏衲乞香饭，唯见白头垂钓丝。鸳鸯终日爱水镜，菡萏晚风雕舞衣。开径老禅来煮茗，还寻密竹迳中归。
刘郎才力耐百战，苍鹰下鞲秋未晚。千里荷戈防犬羊，十年读书厌藜苋。试寻北产汗血驹，莫杀南飞寄书雁。人生有禄亲白头，可能一日无甘馔。
石趺谷中玉子瘦，金刚窟前药草肥。仙家耕耘成白璧，道人煮掘起风痱。绛囊璀璨思盈斗，竹畚香甘要百围。到官莫道无来使，日日北风鸿雁归。
我居北海君南海，寄雁传书谢不能。桃李春风一杯酒，江湖夜雨十年灯。持家但有四立壁，治病不蕲三折肱。想得读书头已白，隔溪猿哭瘴溪藤。
头白书林二十年，印章今领晋山川。紫参可掘宜包贡，青铁无多莫铸钱。劝课农桑诚有道，折冲樽俎不临边。要知使者功多少，看取春郊处处田。
家在江东不系怀，爱民忧国有从来。月斜汾沁催驿马，雪暗岢岚传酒杯。塞上金汤惟粟粒，胸中水镜是人材。遥知更解青牛句，一寸功名心已灰。
揽辔都城风露秋，行台无妾护衣篝。虎头妙墨能频寄，马乳蒲萄不待求。上党地寒应强饮，两河民病要分忧。犹闻昔在军兴日，一马人间费十牛。
连空春雪明如洗，忽忆江清水见沙。夜听疏疏还密密，晓看整整复斜斜。风回共作婆娑舞，天巧能开顷刻花。正使尽情寒至骨，不妨桃李用年华。
汉家太史宋公孙，漫逐班行谒帝阍。燕颔封侯空有相，蛾眉倾国自难昏。家徒四壁书侵坐，马瘦三山叶拥门。安得风帆随雪水，江南石上对漥尊。
人间风日不到处，天上玉堂森宝书。想见东坡旧居士，挥毫百斛泻明珠。我家江南摘云腴，落硙霏霏雪不如。为君唤起黄州梦，独载扁舟向五湖。
一月空回长者车，报人问疾遣儿书。翰林贻我东南句，窗间默坐得玄珠。故园溪友脍腹腴，远包春茗问何如。玉堂下直长廊静，为君满意说江湖。
化工见弹太早计，端为失明能著书。迩来似天会事发，泪睫见光犹陨珠。喜公新赐紫琳腴，上清虚皇对久如。请天还我读书眼，愿载轩辕讫鼎湖。
合门井不落第二，竟陵谷帘定误书。思公煮茗共汤鼎，蚯蚓窍生鱼眼珠。置身九州之上腴，争名焰中沃焚如。但恐次山胸垒块，终便酒舫石鱼湖。
校经同省并门居，无日不闻公读书。故持茗椀浇舌本，要听六经如贯珠。心知韵胜舌知腴，何似宝云与真如。汤餠作魔应午寝，慰公渴梦吞江湖。
小鬟虽丑巧妆梳，扫地如镜能检书。欲买娉婷供煮茗，我无一斛明月珠。知公家亦阙扫除，但有文君对相如。正当为公乞如愿，作笺远寄宫亭湖。
管城子无肉食相，孔方兄有绝交书。文章功用不经世，何异丝窠缀露珠。校书著作频诏除，犹能上车问何如。忽忆僧床同野饭，梦随秋雁到东湖。
锡谷寒泉撱石俱，并得新诗虿尾书。急呼烹鼎供茗事，晴江急雨看跳珠。是功与世涤膻腴，令我屡空常晏如。安得左轓清颍尾，风炉煮茗卧西湖。
省中岑寂坐云窗，忽有归鸿拂建章。珍重多情惟石友，琢磨佳句问潜郎。遥怜部曲风沙里，不废平生翰墨场。想见哦诗煮春茗，向人怀抱绝关防。
抱牍稍退凫鹜行，倦禅时作橐驼坐。忽忆头陀云外人，闭门作夏与僧过。一丝不挂鱼脱渊，万古同归蚁旋磨。山中雨熟瓜芋田，唤取小僧休乞钱。
三雨全清六合尘，诗翁喜雨句凌云。垤漂战蚁余追北，柱击乖龙有裂文。减去鲜肥忧玉食，遍宗河岳起炉薰。圣功惠我丰年食，未有涓埃可报君。
清洛思君昼夜流，北归何日片帆收。未生白发犹堪酒，垂上青云却佐州。飞雪堆盘鲙鱼腹，明珠论斗煮鸡头。平生行乐自不恶，岂有竹西歌吹愁。
银钩玉唾明茧纸，松箑轻凉并送似。可怜远度帻沟娄，适堪今时褦襶子。丈人玉立气高寒，三韩持节见神山。合得安期不死药，使我蝉蜕尘埃间。
猩毛束笔鱼网纸，松柎织扇清相似。动摇怀袖风雨来，想见僧前落松子。张侯哦诗松韵寒，六月火云蒸肉山。持赠小君聊一笑，不须射雉彀黄间。
故人昔有凌云赋，何意陆沈黄绶间。头白眼花行作吏，儿婚女嫁望还山。心犹未死杯中物，春不能朱镜里颜。寄语诸公肯湔祓，割鸡今得近乡关。
王家人物从来远，今见诸孙总好贤。三级定知鱼尾进，一鸣已作雁行连。愧无藻鉴能推毂，愿卷囊书当赠钱。归去雄夸向儿侄，舍中犊子賸狂颠。
汉家飞将用庙谋，复我匹夫匹妇雠。真成折棰禽胡月，不是黄榆牧马秋。幄中已断匈奴臂，军前可饮月氏头。愿见呼韩朝渭上，诸将不用万户侯。
金玉堂中寂寞人，仙班时得共朝真。两宫无事安磐石，万国归心有老臣。家酿可供开口笑，侍儿工作捧心颦。醉乡乃是安身处，付与升平作幸民。
玉人怜我长蔬食，走送厨珍自不尝。秦牛肥腻酥胜雪，汉苑甘泉梨得霜。冰底斲春生笋束，豹文解箨馔寒玉。见他桃李忆故园，馋獠应残绕窗竹。
女三为粲当献王，三珍同盘乃得尝。甘泉下浇藜苋肠，令我诗句挟风霜。小人食珍敢取足，都城一饭炊白玉。赐钱千万民犹饥，雪后排檐冻银竹。
海南海北梦不到，会合乃非人力能。地褊未堪长袖舞，夜寒空对短檠灯。相看鬓发时窥镜，曾共诗书更曲肱。作个生涯终未是，故山松长到天藤。
少年有功翰墨林，中岁作吏几陆沉。庖丁解牛妙世故，监市履狶知民心。万里书来儿女瘦，十月山行冰雪深。梦魂和月绕秦陇，汉节落毛何处寻。
艰难闻道有归音，部曲霜行璧月沉。王春正月调玉烛，使星万里朝天心。颇令山海藏国用，乃见县官恤民深。经心陇蜀封疆守，必有人材备访寻。
关寒塞雪欲嗣音，燕雁拂天河鲤沉。百书不如一见面，几日归来两慰心。弓刀陌上望行色，儿女灯前语夜深。更怀父子东归得，手种江头柳十寻。
金狨系马晓鶑边，不比春江上水船。人语车声喧法曲，花光楼影倒晴天。人间化鹤三千岁，海上看羊十九年。还作遨头惊俗眼，风流文物属苏仙。
李侯画骨不画肉，笔下马生如破竹。秦驹虽入天仗图，犹恐真龙在空谷。精神权奇汗沟赤，有头赤乌能逐日。安得身为汉都护，三十六城看历历。
朱颜苦留不肯住，白发正尔欺得人。婵娟去作谁家妾，意气都成一聚尘。今日牛羊上丘垄，当时近前左右嗔。花开鸟啼荆棘里，谁与平章作好春。
万里相看忘逆旅，三声清泪落离觞。朝云往日攀天梦，夜雨何时对榻凉。急雪脊令相并影，惊风鸿雁不成行。归舟天际常回首，从此频书慰断肠。
绿发将军领百蛮，横戈得句一开颜。少年圯下传书客，老去崆峒问道山。春入鶑花空自笑，秋成梨枣为谁攀。何时定作风光主，待得征西鼓吹还。
烟云杳霭合中稀，雾雨空蒙密更微。园客茧丝抽万绪，蛛蝥网面罩群飞。风光错综天经纬，草木文章帝杼机。愿染朝霞成五色，为君王补坐朝衣。
几片云如薛公鹤，精神态度不曾齐。安知陇鸟樊笼密，便觉南鹏羽翼低。风散又成千里去，夜寒应上九天栖。坐来改变如苍狗，试欲挥毫意自迷。
酒浇胸次不能平，吐出苍竹岁峥嵘。卧龙偃蹇雷不惊，公与此君俱忘形。晴窗影落石泓处，松煤浅染饱霜兔。中安三石使屈蟠，亦恐形全便飞去。
风晴日暖摇双竹，竹间相语两鸜鹆。鸜鹆之肉不可肴，人生不材果为福。子舟之笔利如锥，千变万化皆天机。未知笔下鸜鹆语，何似梦中胡蝶飞。
路入东园无俗驾，忽逢佳士喜同游。绿荷菡萏稍觉晚，黄菊拒霜殊未秋。客位正须悬榻下，主人自爱小塘幽。老夫多病蛮江上，颇忆平生马少游。
岑寂东园可散愁，胶胶扰扰梦神游。万竿苦竹旌旗卷，一部鸣蛙鼓吹休。雨后月前天欲冷，身闲心远地常幽。杜门谢客恐生谤，且作人间鹏鷃游。
道人手种两三竹，使君忽来唾珠玉。不须客赋千首诗，若是赏音一夔足。世人爱处但同流，一丝不挂似太俗。客来若问有何好，道人优昙远山绿。
诗来清吹拂衣巾，句法词锋觉有神。今日相看青眼旧，他年肯作白头新。文如雾豹容窥管，气似灵犀可辟尘。惭愧相期在台省，无心枯木岂能春。
文章藻鉴随时去，人物权衡逐势低。扬子墨池春草遍，武侯祠庙晓鶑啼。书帷寂寞知音少，幕府留连要路迷。顾我何人敢推挽，看君桃李合成蹊。
穷儒忧乐与民同，何况朱轮职劝农。终日虀盐供一饭，几时肤寸冒千峰。未须丘垤占鸣鹳，只要朝廷起卧龙。从此滂沱遍枯槁，爱民天子似仁宗。
西来雪浪如炰烹，两涯一苇乃可横。忽思钟陵江十里，白苹风起縠纹生。酒杯未觉浮蚁滑，茶鼎已作苍蝇鸣。归时共须落日尽，亦嫌持盖仆屡更。
李侯诗律严且清，诸生赓载笔纵横。句中稍觉道战胜，胸次不使俗尘生。山绕楼台钟鼓晚，江触石矶砧杵鸣。锁江主人能致酒，愿渠久住莫终更。
江津道人心源清，不系虚舟尽日横。道机禅观转万物，文采风流被诸生。与世浮沈惟酒可，随人忧乐以诗鸣。江头一醉岂易得，事如浮云多变更。
锁江亭上一樽酒，山自白云江自横。李侯短褐有长处，不与俗物同条生。经术貂蝉续狗尾，文章瓦釜作雷鸣。古来寒士但守节，夜夜抱关听五更。
王公权家荔支绿，廖致平家绿荔支。试倾一杯重碧色，快剥千颗轻红肌。拨醅蒲萄未足数，堆盘马乳不同时。谁能同此胜绝味，唯有老杜东楼诗。
长卿家亦但四壁，文君窥之介如石。胸中已无少年事，骨气乃有老松格。汉文新览天下图，诏山采玉渊献珠。再三可陈治安策，第一莫上登封书。
金茎甘露荐斋房，润及边城草木香。蕡实叶间天与味，成蹊枝上月翻光。群心爱戴葵倾日，万事驱除叶陨霜。玉烛时和君会否，旧臣重叠起南荒。
青神县中得两张，爱民财力惟恐伤。二公身安民乃乐，劝葺城头五月凉。竹铺不涴吴绫袜，东西开轩荫清樾。当官借景不伤民，恰似凿池取明月。
家侯口吃善著书，常愿执戈王前驱。朱绂蹉跎晚监郡，吟弄风月思天衢。二苏平生亲且旧，少年笔砚老杯酒。但使一气转洪钧，此老矍铄还冠军。
扶衰却老世无方，惟有君家酒未尝。秋入园林花老眼，茗搜文字响枯肠。醡头夜雨排檐滴，杯面春风绕鼻香。不待澄清遣分送，定知佳客对空觞。
六年绝域梦刀头，判得南还万事休。谁谓石渠刘校尉，来依绛帐马荆州。霜髭雪鬓共看镜，茱糁菊英同送秋。他日江梅腊前破，还从天际望归舟。
江南江北尽云沙，车骑东来风旆斜。倒影楼台开紫府，得霜篱落賸黄花。钓溪筑野收多士，航海梯山共一家。想见星坛祝尧寿，步虚声里静无哗。
凌波仙子生尘袜，水上轻盈步微月。是谁招此断肠魂，种作寒花寄愁绝。含香体素欲倾城，山矾是弟梅是兄。坐对真成被花恼，出门一笑大江横。
交盖相逢水急流，八年今复会荆州。已回青眼追鸿翼，肯使黄尘没马头。旧管新收几妆镜，流行坎止一虚舟。相看绝叹女博士，笔研管弦成古丘。
雨昏南浦曾相对，雪满荆州喜再逢。有子才如不羁马，知君心是后凋松。闲寻书册应多味，老傍人门似更慵。何日晴轩观笔砚，一樽相属要从容。
山行十日雨沾衣，幕阜峰前对落晖。野水自添田水满，晴鸠却唤雨鸠归。灵源大士人天眼，双塔老师诸佛机。白发苍颜重到此，问君还是昔人非。
藏书万卷可教子，遗金满籯常作灾。能与贫人共年谷，必有明月生蚌胎。山随宴坐图画出，水作夜窗风雨来。观水观山皆得妙，更将何物污灵台。
狂卒猝起金坑西，胁从数百马百蹄。所过州县不敢谁，肩舆掳载三十妻。伍生有胆无智略，谓河可冯虎可搏。身膏白刃浮屠前，此乡父老至今怜。
中年畏病不举酒，孤负东来数百觞。唤客煎茶山店远，看人秧稻午风凉。但知家里俱无恙，不用书来细作行。一百八盘携手上，至今犹梦绕羊肠。
有人夜半持山去，顿觉浮岚暖翠空。试问安排华屋处，何如零落乱云中。能回赵璧人安在，已入南柯梦不通。赖有霜钟难席卷，袖椎来听响玲珑。
追随富贵劳牵尾，准拟田园略滥觞。本与江鸥成保社，聊随海燕度炎凉。未栽姑熟桃李径，却入江西鸿雁行。别后常同千里月，书来莫寄九回肠。
今人常恨古人少，今得见之谁谓无。欲学渊明归作赋，先烦摩诘画成图。小池已筑鱼千里，隙地仍栽芋百区。朝市山林俱有累，不居京洛不江湖。
天教兄弟各异方，不使新年对举觞。作云作雨手翻覆，得马失马心清凉。何处胡椒八百斛，谁家金钗十二行。一邱一壑可曳尾，三沐三舋取刳肠。
江东湖北行画图，鄂州南楼天下无。高明广深势抱合，表里江山来画阁。雪筵披襟夏簟寒，胸吞云梦何足言。庾公风流冷似铁，谁其继之方公悦。
道人偶许俗人知，法喜非妻解养儿。夜久金茎添沆瀣，室虚璧月映琉璃。远来醉侠匆匆去，近出诗仙句句奇。独怪区区践绳墨，相逢未省角巾敧。
少日才华接贵游，老来忠义气横秋。未应白发如霜草，不见丹砂似箭头。顾我今成丧家狗，期君早作济川舟。汉家宗庙英灵在，定是寒儒浪自愁。
青玻瓈盆插千岑，湘江水清无古今。何处拭目穷表里，太平飞阁暂登临。朝阳不闻皂盖下，愚溪但见古木阴。谁与洗涤怀古恨，坐有佳客非孤斟。
去城二十五里近，天与隔尽俗子尘。春蛙秋蝇不到耳，夏凉冬暖总宜人。岩中清磬僧定起，洞口绿树仙家春。惜哉次山世未显，不得雄文镵翠珉。
淡山淡姓人安在，征君避秦亦不归。石门竹径几时有，琼台瑶室至今疑。回中明洁坐十客，亦可呼乐醉舞衣。阆州城南果何似，永州淡岩天下稀。
霜须八十期同老，酌我仙人九酝觞。明月湾头松老大，永思堂下草荒凉。千林风雨鶑求友，万里云天雁断行。别夜不眠听鼠啮，非关春茗搅枯肠。
江鸥摇荡荻花秋，八十渔翁百不忧。清晓采莲来荡桨，夕阳收网更横舟。群儿学渔亦不恶，老妻白头从此乐。全家醉著篷底眠，舟在寒沙夜潮落。
槛外溪风拂面凉，四围春草自锄荒。陆沈霜发为钩直，柳贯锦鳞缘饵香。影落华亭千尺月，梦通岐下六州王。麒麟卧笑功名骨，不道山林日月长。
鸟啼花发独愁思，怜子三章怨慕诗。鸿雁双导弹射下，脊令同病急难时。功名所在犹争死，意气相须尚不移。何况极天无以报，林回投璧负婴儿。
佳节清明桃李笑，野田荒垅只生愁。雷惊天地龙蛇蛰，雨足郊原草木柔。人乞祭余骄妾妇，士甘焚死不公侯。贤愚千载知谁是，满眼蓬蒿共一丘。
公欲轻身上紫霞，琼爢玉馔厌豪奢。百年世路同朝菌，九钥天关守夜叉。霜桧左纽空白鹿，金炉同契漫丹砂。要令心地闲如水，万物浮沈共我家。
万物浮沈共我家，清明心水遍河沙。无钩狂象听人语，露地白牛看月斜。小雨呼儿蓺桃李，疏帘帏客转琵琶。尘尘三昧开门户，不用丹田养素霞。
乔木幽人三亩宅，生刍一束向谁论。藤萝得意干云日，箫鼓何心进酒樽。白屋可能无孺子，黄堂不是欠陈蕃。古人冷淡今人笑，湖水年年到旧痕。
岁晚寒侵游子衣，拘留幕府报官移。五更归梦三百里，一日思亲十二时。车上吐茵元不逐，市中有虎竟成疑。秋毫得失关何事，总为平安书到迟。
本不因循老镜春，江湖归去作闲人。天于万物定贫我，智效一官全为亲。布袋形骸增碨磊，锦囊诗句愧清新。杜门绝俗无行迹，相忆犹当遣化身。
交盖春风汝水边，客床相对卧僧毡。舞阳去叶才百里，贱子与公皆少年。白发齐生如有种，青山好去坐无钱。烟沙篁竹江南岸，输与鸬鹚取次眠。
舫斋闻有小溪山，便是壶公谪处天。想听琐窗深夜雨，似看叶水上江船。瞻相白马津亭路，寂寞双凫古县前。舅氏知甥最疏懒，折腰尘土解哀怜。
县楼三十六峰寒，王粲登临独倚阑。清坐一番春雨歇，相思千里夕阳残。诗来嗟我不同醉，别后喜君能自宽。举目尽妨人作乐，几时归得钓鲵桓。
诗比淮南似小山，酒名曲米出云安。且凭诗酒勤春事，莫爱儿郎作好官。簿领侵寻台相笔，风埃蓬勃使星鞍。小臣才力堪为掾，敢学前人便挂冠。
故人千里隔谈经，想见牛刀刃发硎。渴雨芭蕉心不展，未春杨柳眼先青。凫飞叶县郎官宰，虹贯江南处士星。天子文思求逆耳，吾宗一为试雷霆。
十月江南未得霜，高林残水下寒塘。饭香猎户分熊白，酒熟渔家擘蟹黄。橘摘金苞随驿使，禾舂玉粒送官仓。踏歌夜结田神社，游女多随陌上郎。
偶无公事负朝暄，三百枯棋共一樽。坐隠不知岩穴乐，手谈胜与俗人言。簿书堆积尘生案，车马淹留客在门。战胜将骄疑必败，果然终取敌兵翻。
偶无公事客休时，席上谈兵校两棋。心似蛛丝游碧落，身如蜩甲化枯枝。湘东一目诚甘死，天下中分尚可持。谁谓吾徒犹爱日，参横月落不曾知。
县北县南何日了，又来新寨解征鞍。山衔斗柄三星没，雪共月明千里寒。小吏有时须束带，故人颇问不休官。江南长尽捎云竹，归及春风斩钓竿。
食贫自以官为业，闻说西斋意凛然。万卷藏书宜子弟，十年种木长风烟。未尝终日不思颍，想见先生多好贤。安得雍容一樽酒，女郎台下水如天。
东京望重两并州，遂有汾阳整缀旒。翁伯入关倾意气，林宗异世想风流。君家旧事皆青史，今日高材未白头。莫倚西斋好风月，长随三径古人游。
风流五日张京兆，今日诸孙困小官。作尹大都如广汉，画眉仍复近长安。三人成虎事多有，众口铄金君自宽。酒兴情亲俱不浅，贱生何取罄交欢。
前日幽人佐吏曹，我行堤草认青袍。心随汝水春波动，兴与并门夜月高。世上岂无千里马，人中难得九方皋。酒船鱼网归来是，花落故溪深一篙。
好赋梁王在日边，重帘复幕锁神仙。莫因酒病疏桃李，且把春愁付管弦。愚智相悬三十里，荣枯同有百余年。及身强健且行乐，一笑端须直万钱。
枯木嵌空微暗淡，古器虽在无古弦。袖中正有南风手，谁为听之谁为传。风流岂落正始后，甲子不数义熙前。一轩黄菊平生事，无酒令人意缺然。
乘舆斋祭甘泉宫，遣使骏奔河岳中。谁与至尊分旰食，北门卧镇司徒公。微风不动天如醉，润物无声春有功。三十余年霖雨手，淹留河外作时丰。
汉上思见庞德公，别来悲叹事无穷。声名藉甚漫前日，须鬓索然成老翁。家酿已随刻漏下，园花更开三四红。相逢不饮未为得，听取百鸟啼匆匆。
能来问疾好音传，蹇步昏花当日痊。烹鲤得书增目力，呼儿扶立候门前。游谈取重惭犀首，居物多赢昧计然。惟有交亲等金石，白头忘义复忘年。
语言少味无阿堵，冰雪相看有此君。灯火诗书如梦寐，麒麟图画属浮云。平章息女能为妇，欢喜儿曹解缀文。忧乐同科惟石友，别离空复数朝曛。
十年不见犹如此，未觉斯人叹滞留。白璧明珠多按剑，浊泾清渭要同流。日晴花色自深浅，风软鸟声相应酬。谈笑一樽非俗物，对公无地可言愁。
山光扫黛水挼蓝，闻说樽前惬笑谈。伯氏清修如舅氏，济南萧洒似江南。屡陪风月干吟笔，不解笙簧醉舞衫。只恐使君乘传去，拾遗今日是前衔。
西来黄犬传佳句，知是陆机思陆云。历下楼台追把酒，舅家宾客厌论文。山椒欲雨好云气，湖面逆风生水纹。想得争棋飞鸟上，行人不见只听闻。
遥知得谢分西洛，无复肯弹冠上尘。园地除瓜犹入市，水田收秫未全贫。杜陵白发垂垂老，张翰黄花句句新。还与老农争坐席，青林同社赛田神。
篱边黄菊关心事，窗外青山不世情。江橘千头供岁计，秋蛙一部洗朝酲。归鸿往燕竞时节，宿草新坟多友生。身后功名空自重，眼前樽酒未宜轻。
寒齑薄饭留佳客，蠹简残编作近邻。避地梁鸿真好学，著书扬子未全贫。玉酥炼得三危露，石火烧成一片春。沙鼎探汤供卯饮，不忧问字绝无人。
落月烟沙静渺然，好风吹雪下平田。琼瑶万里酒增价，桂玉一炊人少钱。学子已占秋食麦，广文何憾客无毡。睡余强起还诗债，腊里春初未隔年。
巷深朋友稀来往，日晏儿童不扫除。雪里正当梅腊尽，民饥可待麦秋无。寒生短棹谁乘兴，光入疏櫺我读书。官冷无人供美酒，何时却得步兵厨。
满城楼观玉阑干，小雪晴时不共寒。润到竹根肥腊笋，暖开蔬甲助春盘。眼前多事观游少，胸次无忧酒量宽。闻说压沙梨已动，会须鞭马蹋泥看。
四时说尽庵前事，寄远如开水墨图。略有生涯如谷口，非无卜肆在成都。旁篱榛栗供宾客，满眼云山奉燕居。闲与老农歌帝力，年丰村落罢追胥。
兄作新庵接旧居，一原风物萃庭隅。陆机招隠方传洛，张翰思归正在吴。五斗折腰惭仆妾，几年合眼梦乡闾。白云行处应垂泪，黄犬归时早寄书。
大若塘边擉网鱼，小桃源口带经锄。诗催孺子成鸡栅，茶约邻翁掘芋区。苦楝狂风寒彻骨，黄梅细雨润如酥。此时睡到日三丈，自起开关招酒徒。
未怪穷山寂寞居，此情常与世情疏。谁家生计无闲地，太半归来已白须。不用看云眠永日，会思临水寄双鱼。公私逋负田园薄，未至妨人作乐无。
仕路风波双白发，闲曹笑傲两诗流。故人相见自青眼，新贵即今多黑头。桃叶柳花明晓市，荻芽蒲笋上春洲。定知闻健休官去，酒户家园得自由。
世态已更千变尽，心源不受一尘侵。青春白日无公事，紫燕黄鹂俱好音。付与儿孙知伏腊，听教鱼鸟逐飞沈。黄公垆下曾知味，定是逃禅入少林。
阅世行将老斲轮，那能不朽见仍云。岁中日月又除尽，圣处工夫无半分。秋水寒沙鱼得计，南山浓雾豹成文。古心自有着鞭地，尺璧分阴未当勤。
张侯耕稼不逢年，过午未炊儿女煎。腹里虽盈五车读，囊中能有几钱穿。况闻缊素尚黄葛，可怕雪花铺白毡。谁料丹徒布衣得，今朝忽有酒如川。
次膺豪健如霜鹘，空拳误挂田犬牙。果输司空城旦作，付与步兵厨人家。野马横郊作凝水，牵牛引竹上寒花。无酒醉公不甚惜，诵公五字使人嗟。
南征北伐报功频，刘氏亲为魏国宾。毕竟以丕成霸业，岂能于汉作纯臣。两都秋色皆乔木，二祖恩波在细民。驾驭英雄虽有术，力扶宗社可无人。
今年畚锸弃春耕，折苇枯荷绕坏城。白鸟自多人自少，污泥终浊水终清。沙场旗鼓千人集，渔户风烟一笛横。惟有鸣鸱古祠柏，对人犹是向时情。
少日心期转谬悠，蛾眉见妒且障羞。但令有妇如康子，安用生儿似仲谋。横笛牛羊归晚径，卷帘瓜芋熟西畴。功名可致犹回首，何况功名不可求。
池塘夜雨听鸣蛙，老境侵寻每忆家。白发生来惊客鬓，黄粱炊熟又春华。百年不负胶投漆，万事相依葛与瓜。胜日主人如有酒，犹堪扶病见鶑花。
人骑一马钝如蛙，行向城东小隠家。道上风埃迷皂白，堂前水竹湛清华。春归河曲定寒食，公到江南应削瓜。樽酒光阴俱可惜，端须连夜发园花。
吾宗端居丛百忧，长歌劝之肯出游。黄流不解涴明月，碧树为我生凉秋。初平群羊置莫问，叔度千顷醉即休。谁倚柁楼吹玉笛，斗杓寒挂屋山头。
竹山虫鸟朋友语，讨论阴晴怕风雨。丁宁相教防祸机，草动尘惊忽飞去。提壶归去意甚真，柳暗花浓亦半春。北风几日铜官县，欲过五松无主人。
孤城三日风吹雨，小市人家只菜蔬。水远山长双属玉，身闲心苦一舂锄。翁从旁舍来收网，我适临渊不羡鱼。俛仰之间已陈迹，暮窗归了读残书。
郁郁窈窈天官宅，诸峰排霄帝不隔。六时谒天开关钥，我身金华牧羊客。羊眠野草我世闲，高真众灵思我还。石盆之中有甘露，青牛驾我山谷路。
星官游空何时落，着地亦化为宝坊。诗人昼吟山入座，醉客夜愕江撼床。蜜房各自开牖户，蚁穴或梦封侯王。不知青云梯几级，更借瘦藤寻上方。
岩岩匡俗先生庐，其下宫亭水所都。北辰九关隔云雨，南极一星在江湖。相黏蚝山作居室，窍凿混沌无完肤。万鼓舂撞夜涛涌，骊龙莫睡失明珠。
落星开士深结屋，龙阁老翁来赋诗。小雨藏山客坐久，长江接天帆到迟。燕寝清香与世隔，画图妙绝无人知。蜂房各自开户牖，处处煮茶藤一枝。
万事不理问伯始，藉甚声名南郡胡。远孙白头坐郎省，乞身归来犹好书。手抄万卷未阁笔，心醉六经还荷鉏。愿公借我藏书目，时送一鸱开鏁鱼。
柳侯风味晚相见，衣袂颇薰荀令香。桃李能言妙歌舞，樽前一曲断人肠。洞庭归客有佳句，庾岭梅花如小棠。乘兴高帆少相待，淮湖秋月要传觞。
曲阁深房古屋头，病僧枯几过春秋。垣衣蛛网蒙窗牖，万象纵横不系留。白蚁战酣千里血，黄粱炊熟百年休。功成事遂人间世，欲梦槐安向此游。
二川来集南康郡，气味相似相和流。木落山明数归雁，郁孤栏楯绕深秋。胸中淳于吞一石，尘下庖丁解十牛。他日欲言人不解，西风散发棹扁舟。
半世交亲随逝水，几人图画入凌烟。春风春雨花经眼，江北江南水拍天。欲解铜章行问道，定知石友许忘年。脊令各有思归恨，日月相催雪满颠。
虿尾银钩写珠玉，剡藤蜀茧照松烟。似逢海若谈秋水，始觉醯鸡守瓮天。何日清扬能觌面，只今黄落又凋年。万钱买酒从公醉，一钵行歌听我颠。
想见苏耽携手仙，青山桑柘冒寒烟。骐𬴊堕地思千里，虎豹憎人上九天。风雨极知鸡自晓，雪霜宁与菌争年。何时确论倾樽酒，医得儒生自圣颠。
学得屠龙长缩手，炼成五色化苍烟。谁言游刃有余地，自信无功可补天。啼鸟笑歌追暇日，饱牛耕凿望丰年。荷锄端欲相随去，邂逅青云恐疾颠。
厨人清晓献琼糜，正是相如酒渴时。能解饥寒胜汤餠，略无风味笑蹲鸱。打窗急雨知然鼎，乱眼晴云看上匙。已觉尘生双井椀，浊醪从此不须持。
革囊南渡传诗句，摹写相思意象真。九日黄花倾寿酒，几回青眼望归尘。蚤为学问文章误，晚作东西南北人。安得田园可温饱，长抛簪绂裹头巾。
万水千山厌问津，芭蕉林里自观身。邻田鸡黍留熊也，风雨关河走阿秦。鸿雁池边照双影，脊令原上忆三人。年年献寿须欢喜，白发黄花映角巾。
鼓吹喧江雨不开，丹枫落叶放船回。风行水上如云过，地近岭南无雁来。楼阁人家卷帘幕，菰蒲鸥鸟乐湾洄。惜无陶谢挥斤手，诗句纵横付酒杯。
公移猥甚丛生笋，讼牒纷如蜜分窠。少得曲肱成梦蝶，不堪衙吏报鸣鼍。已荒里社田园了，可奈春风桃李何。想见宜春贤太守，无书来问病维摩。
春去怀贤感物多，飞花高下罥丝窠。传闻治境无戾虎，更道丰年鸣白鼍。史笔纵横窥宝铉，诗才清壮近阴何。寄声千万相劳苦，如倚胡床得按摩。
袁州司法多兼局，日暮归来印几窠。诗罢春风荣草木，书成快剑斩蛟鼍。遥知吏隠清如此，应问卿曹果是何。颇忆病余居士否，在家无意饮萝摩。
倾怀相见开城府，取意闲谈没臼窠。但取吏曹无狡兔，任呼舞女伐灵鼍。屡中瓮面酒几圣，苦忆尊前人姓何。愿得两公俱投报，不唯朱墨要渐摩。
诗题怨鹤与惊猿，一幅溪藤照麝烟。闻道省郎方结绶，可容名士乞归田。严安召见天嗟晚，贾谊归来席更前。何况班家有超固，应封定远勒燕然。
白发霏霏雪点斑，朱樱忽忽鸟衔残。公庭休吏进汤餠，语燕无人窥井栏。诗句多传知有暇，道人相见不应难。老郎亲屈延处士，风味依稀如姓桓。
丹楹刻桷上峥嵘，表里江山路眼平。晓日成霞张锦绮，青林多露缀珠缨。人如旋磨观群蚁，田似围棋据一枰。对案昏昏迷簿领，暂来登览见高明。
痴儿了却公家事，快阁东西倚晚晴。落木千山天远大，澄江一道月分明。朱弦已为佳人绝，青眼聊因美酒横。万里归船弄长笛，此心吾与白鸥盟。
膏火煎熬无妄灾，就阴息迹信明哉。功名富贵两蜗角，险阻艰难一酒杯。百体观来身是幻，万夫争处首先回。胸中元有不病者，记得陶潜归去来。
黄花事了绿丛霜，蟋蟀催寒夜夜床。爱日捃收如盗至，失时鞭扑奈民疮。田夫田妇肩頳担，江北江南稼涤场。少忍飞糠眯君眼，要令私廪上公仓。
今日仆姑晴自语，愁阴前日雪铺床。三冬一雨禾头湿，百斛几痕牛领疮。民欲与翁归作腊，公方无事可开场。相勤冻坐真成恶，愧我偷闲饱太仓。
白发尉曹能挽弓，着鞭跨马欲生风。乃兄本是文章伯，此老真成矍铄翁。枹鼓诸村宵警报，牛羊几处暮牢空。得公万户开门卧，看取三年治最功。
地方百里身南面，翻手冷霜覆手炎。赘婿得牛庭少讼，长官斋马吏争廉。邑中丞掾阴桃李，案上文书略米盐。治状要须闻岂弟，此行端为霁威严。
天上麒麟来下瑞，江南橘柚间生贤。玉台书在犹骚雅，孺子亭荒只草烟。半世功名初墨绶，同兄文字直青钱。割鸡不合庖丁手，家传风流更着鞭。
主簿看梅落雪中，闺人应赋首飞蓬。问安儿女音书少，破笑壶觞梦寐同。马祖峰前青未了，郁孤台下水如空。江山信美思归去，听我劳歌亦欲东。
主簿朝衣如败荷，高怀千尺上松萝。旅人争席方归去，秋水黏天不自多。学到会时忘粲可，诗留别后见羊何。向来四海习凿齿，今日期君不啻过。
吉州司户官虽小，曾屈诗人杜审言。今日宣城读书客，还趋手板傍辕门。江山依旧岁时改，桃李欲开烟雨昏。公退但呼红袖饮，剩传歌曲教新翻。
肌肤冰雪薰沉水，百草千花莫比芳。露湿何郎试汤餠，日烘荀令炷炉香。风流彻骨成春酒，梦寐宜人入枕囊。输与能诗王主簿，瑶台影里据胡床。
为吏三年弄文墨，草莱心径失耕锄。常思天下无双祖，得读人间未见书。公子藏山真富有，小儒扪腹正空虚。何时管钥入吾手，为理签题扑蠹鱼。
素琴声在时能听，白鸟盟寒久未寻。眼见野僧垂雪发，养亲原不顾朱金。开泉浸稻双涧水，煨笋充盘春竹林。安得一廛吾欲老，君听庄舄病时吟。
虎豹文章非一斑，乳雉五色蜃胎寒。天生材器各有用，相如名独重太山。风流小谢宣城后，少年如春胆如斗。裕陵书藁公不朽，持名铁石要长久。
何郎生事四立壁，心地高明百不忧。白眼醉来思阮籍，碧云吟罢对汤休。诸公着力书交上，尺璧深藏价未酬。空使君如巢幕燕，将雏处处度春秋。
丹霞不蹋长安道，生涯萧条破席帽。囊中收得劫初铃，夜静月明狮子吼。那伽定后一炉香，牛没马回观六道。耆域归来日未西，一锄识尽婆娑草。
逸人生长在林泉，更筑亭皋名意在。明月清风共一家，全以山川为眼界。鸟度云行阅古今，溪滨木末听竽籁。老夫平生行乐处，只今许公分一派。
僧开小槛笼沙界，郁郁参天翠竹丛。万籁参差写明月，一家寥落共清风。蒲团禅板无人付，茶鼎薰炉与客同。万水千山寻祖意，归来笑杀旧时翁。
十二观音无正面，谁令塔户向东开。定知四梵神通力，曾借六丁风雨推。蝇说冰霜如梦寐，鷃闻钟鼓亦惊猜。从今不信维摩诘，断取三千世界来。
老大无机如汉阴，白鸟不去相知深。往事刻舟求坠剑，怀人挥泪著亡簪。城南鼓罢吹画筒，城北归帆落晚风。人烟犬吠西山麓，鬼火狐鸣春竹丛。
千里追奔两蜗角，百年得意大槐宫。空余祗夜数行墨，不见伽梨一臂风。俗眼只如当日白，我颜非复向来红。浮生不作游丝上，即在尘沙逐转蓬。
饥思河鲤与河鲂，渴思蔗浆玉碗凉。冬愿纯绵对阴雪，夏愿绉𫄨度盛阳。万端作计身愁苦，一事不谐鬓苍浪。调笑天街吟海燕，藜羹脱粟非公狂。
君吟春风花草香，我爱春夜璧月凉。美人美人隔湘水，其雨其雨怨朝阳。兰荃盈怀报琼玖，冠缨自洁非沧浪。道人四十心如水，那得梦为胡蝶狂。
客行岁晚非远游，河水无情日夜流。去年排堤注东郡，诏使夺河还此州。忆昔冬行河梁上，飞雪千里曾冰壮。人言河源冻彻天，冰底犹闻沸惊浪。
我去太和欲期矣，吕君初得太和官。邑中亦有文字乐，惜不同君涧谷槃。观山千尺夜泉落，快阁六月江风寒。往寻佳境不知处，扫壁觅我题诗看。
游子归心日夜流，南陔香草可晨羞。平原晓雨半槐夏，汾上午风初麦秋。鸿雁要须翔集早，脊令无憾急难求。欲因行李传家信，姑射山前是晋州。
仇侯能骑矍铄马，席上亦赋竞病诗。玄冬未雷苍蛇卧，玉山无年天马饥。三年荷戈对摇落，十倍乞弟亦可缚。何如万骑出河西，捕取弄兵黄口儿。
夫亡子幼如月魄，摧尽蛾眉作诗客。二十余年刮地寒，见儿成人乃禅寂。万事新新不留故，瘦藤六尺持门户。烦恼林中即是禅，更向何门觅重悟。
城西冷叟半忙闲，人道王阳得早还。四望楼台皆我有，一原花竹住中间。初无狗盗窥篱落，底事蛾眉失锁关。每为朝天三十里，时时惊枕梦催班。
韦侯常喜作群马，杜陵诗中如见画。忽开短卷六马图，想见诗老醉骑馿。龙眠作马晚更妙，至今似觉韦偃少。一洗万古凡马空，句法如此今谁工。
故人昔在国北门，邻舍杖藜对樽酒。十五年余乃一逢，黄尘急流语马首。懒书愧见南飞鸿，君居三十六峰东。我心想见古人面，晓雨垂虹到望崧。
玉钤金印临参井，控蜀通秦四十州。日下书来望鸿雁，江头花发醉貔貅。巴滇有马驹空老，林箐无人叶自秋。能为将军歌此曲，鸣机割锦与缠头。
看除日月坐中铨，一岁应无官九迁。葱韭盈盘市门食，诗书满枕客床毡。留连节物孤朋酒，恼乱邻翁谒子钱。谁料丹徒布衣得，困穷且忍试新年。
丁未同升乡里贤，别离寒暑未推迁。萧条羁旅深穷巷，蚤晚声名上细毡。碧嶂清江原有宅，白鱼黄雀不论钱。槟榔一斛何须得，李氏弟兄佳少年。
畏人重禄难堪忍，阅世浮云易变迁。徐步当车饥当肉，锄头为枕草为毡。原无马上封侯骨，安用人间使鬼钱。不是朱门争底事，清溪白石可忘年。
宣城变样蹲鸡距，诸葛名家捋鼠须。一束喜从公处得，千金求买市中无。漫投墨客摹科斗，胜与朱门饱蠹鱼。愧我初非草玄手，不将闲写吏文书。
拣芽入汤狮子吼，荔子新剥女儿颊。凤郎但喜风土乐，不解生愁山叠叠。目如点漆射清扬，归时定自能文章。莫随闽岭三年语，转却中原万籁簧。
身心如一是知常，事不惊人味久长。盖世功名棋一局，藏山文字纸千张。无心海燕窥金屋，有意江鸥傍草堂。惊破南柯少时梦，新晴鼓角报斜阳。
黠虏乘秋屡合围，上书公独请偏师。庭中子弟芝兰秀，塞上威名草木知。千里折冲深寄此，三衙虚席看除谁。与公相见清班在，仁祖重来筑旧基。
循吏功名两汉中，平生风义最雍容。鱼游濠上方云乐，𫛳在承尘忽告凶。挂剑自知吾已许，脱骖不为涕无从。百年穷达都归尽，淮水空围墓上松。
礼数最优徐孺子，风流不减谢宣城。那知此别成千古，未信斯言隔九京。落日松楸阴隧道，西风箫鼓送铭旌。善人报施今如此，陇水长寒呜咽声。
会朝四海登图籍，绛阙清都想盛容。春色已知回寸草，霜威从此霁寒松。饮如嚼蜡初忘味，事与浮云去绝踪。四十九年蘧伯玉，圣人门户见重重。
摩围山色醉今朝，试问归程指斗杓。荔子阴成棠棣爱，竹枝歌是去思谣。阳关一曲悲红袖，巫峡千波怨画桡。归去天心承雨露，双鱼来报旧宾僚。
人贫鹅雁聒邻墙，公贫琢诗声绕梁。坐客有毡吾不爱，暑榻无扇公自凉。党锢诸生尊孺子，建安七人先伟长。遣奴送箑非为好，恐有佳客或升堂。
昭觉堂中有道人，龙吟虎啸随风云。雨花经席冷如铁，一縢日转十二轮。宝胜蓬蒿荒小院，埋没酰罗三只眼。个是江南五味禅，更往参寻莫担板。
骨秀已知骐骥子，性仁端是凤凰雏。不腾渥水称神俊，应出岐山作瑞符。渐指家人知姓字，试看屏上识之无。乃翁断狱多阴德，径往高门待汝车。
喜闻三径被恩书，五马来歌塞里闾。天上日清消䗖𬟽，海滨风静复爰居。龟逢衔骨方为鹘，兰不当门亦见锄。已发覆盆瞻睿圣，何因犹著故溪鱼。
白发苍髯五老人，德虽不孤世无邻。松风忘味同戴舜，梅雨蒙头非避秦。筑亭风流二千石，此老入谒官不嗔。一樽相对是宾友，学得养生通治民。
平生湖海鱼竿手，强学来操制锦刀。末俗相看终眼白，古人不见想山高。未乘春水归行李，傥得闲官去坐曹。自是无能欲乐尔，烦君错为叹贤劳。
簿领文书千笔秃，公庭嚚讼百虫鸣。时从退食须臾顷，喜听邻家讽诵声。观海诸君知浩渺，学山他日看崇成。暮堂吏退张灯火，抱取鲁论来讲评。
年来高兴满莼丝，寒薄春风骀荡时。稍见燕脂开杏萼，已闻香雪烂梅枝。老逢乐事心犹壮，病得新诗和更迟。何日联镳向金谷，拟追仙翼到瑶池。
地远城东得得来，正如湖畔昔衔杯。眼中故旧青常在，鬓上光阴绿不回。归去汴桥三鼓月，相思梁苑一枝梅。我闲时欲从君醉，为备芳醪更满罍。
喜色侵淫动搢绅，俞音下报谪仙人。惊回汝水间关梦，乞与江天自在春。罨画初游冰欲泮，浣花何处月还新。凉州不是人间曲，伫见君王按玉宸。
九陌无尘夜际天，两都风物各依然。车驰马逐灯方闹，地静人闲月自妍。佛馆醉谈怀旧岁，斋宫诗思锁今年。但闻公子微行去，门外骅骝立绣鞯。
金母紫皇开寿域，炼成天地一炉沙。千花乱发春无耐，万井交光月未斜。贫巷有人衣不纩，北窗惊我眼飞花。歌楼处处催沽酒，谁念寒生泣白华。
静居门巷似乌衣，文采风流众所归。别乘同来二千石，化民曾寄十三徽。寒香亭下方遗爱，吏隠堂中已息机。暂与计司参婉画，百城官吏借光辉。
光禄九男君独秀，赋名几与景仁班。淹留州县看恬默，出入风波笑险艰。遗爱蜀中三郡有，退身林下十年闲。山川英气消磨尽，昨日华堂作土山。
往岁涂宫暗碧纱，倾城出祖路人嗟。松柟峰下迁华寝，雪月光中咽晓笳。有子今为二千石，同州才数两三家。儿孙满地厥衣举，不见归时桃李华。
枯桑最知天风高，旅人更觉时序迫。去年解官出北门，犹缆江船依贾客。狙公七芧富贵天，喜四怒三俱可怜。湖口县前教战鼓，声到浔阳渡头船。
草木摇落天沉阴，蟋蟀为我商声吟。高明从来畏鬼瞰，贫贱不能全孝心。蚤知义利有轻重，积羽何翅一钩金。莫悲归妹无锦绣，但愿教儿和瑟琴。
孟氏至诚通竹笋，姜诗纯孝感渊鱼。古人常欲养志意，君子不唯全发肤。有妹言归奉箕帚，仰谁出力助葭莩。等闲亲鬓贫中白，自悔从来色养疏。
诸妹欲归囊褚单，值我薄宦多艰难。为吏受赇恐得罪，啜菽饮水终无懽。永怀遂休一夜梦，谁与少缓百忧端。古人择婿求过寡，取妇岂为谋饥寒。
伯夷不食周武粟，程婴可托赵氏孤。死者复生欲无愧，受遗归妹况在予。经营百事失本意，跬步寻常畏简书。人闲若有不税地，判尽筋力终年锄。
贫贱相知若吾友，取端于此能更求。德性委蛇结绿佩，文章璨烂珊瑚钩。与君千里共明月，思子一日如三秋。愿学延平两龙剑，风波际会永同游。
长虹垂地若篆字，晴岫插天如画屏。耕夫荷锄解袯襫，渔父晒网投笭箵。子期闻笛正怀旧，车胤当窗方聚萤。独卧萧斋已无月，夜深犹听读书声。
魏侯得名能治剧，江湖作吏声籍籍。人言才似巨鹿公，诏书擢守二千石。前日见贤后得罪，艾封沾襟复自悔。牛刀割鸡不作难，看公来上宿迁最。
秋阴细细压茅堂，吟虫啾啾昨夜凉。雨开芭蕉新闲旧，风撼筼筜宫应商。砧声已急不可缓，檐景既短难为长。狐裘断缝弃墙角，岂念晏岁多繁霜。
茅堂索索秋风发，行绕空庭紫苔滑。蛙号池上晚来雨，鹊转南枝夜深月。翻手覆手不可期，一死一生交道绝。湖水无端浸白云，故人书断孤鸿没。
桃李欲开风雨多，笼弦束管奈春何。风休雨静花满地，时节去我如惊波。少年志愿不成就，日月星辰役昏昼。俟河之清未有期，斗酒聊为社公寿。
日晴桑叶绿宛宛，春蚕忽忽都成茧。缲车宛转头绪多，相思如此心乱何。少年志愿不成就，故年主人且恩旧。及河之清八月来，斗酒聊为社公寿。
络纬惊秋鸣唧唧，美人停灯中夜织。回文中有白头吟，人生难得相知心。少年志愿不成就，故年主人且恩旧。及河之清八月来，斗酒聊为社公寿。
北风降霜松柏雕，天形惨淡光景销。山河夜半失故处，何地藏舟无动摇。少年志愿不成就，故年主人且恩旧。及河之清八月来，斗酒聊为社公寿。
凤凰山人开竹径，楼成溪山深照映。眉闲郁郁似阴功，壶中有丸续人命。劝君洗竹买梧桐，凤何时来驾归鸿。思齐大任政勤苦，来听天子歌南风。
树底蒲团禅老家，高僧倚坐日西斜。有人试问西来事，无处安排玉如意。方者风旛动不同，不道风幡境亦空。开口已非无问处，高僧不语人归去。
时雨真成大有年，斯民沟壑救将然。麦根肥润桑叶大，春垅未鉏蚕未眠。奔走风雨连晓色，起寻佳句写由拳。李成六幅骤雨笔，挂在东南楼阁前。
潘郎小时如白玉，上学觅归如杜鹃。当年屡过乃翁家，沽酒煮蟹不论钱。大梁相逢初不识，黄尘渍面催挽船。不如去作万骑将，黑头日致青云上。
秋风淅淅苍葭老，波浪悠悠白鬓翁。范子几年思狡兔，吕公何处兆非熊。天寒两岸识渔火，日落几家收钓筒。不困田租与王役，一船妻子乐无穷。
草草生涯事不多，短船身外岂知他。蒹葭浩荡双蓬鬓，风雨飘零一钓蓑。春鲔出潜留客鲙，秋蕖遮岸和儿歌。莫言野父无分别，解笑沈江捐汨罗。
穷秋漫漫蒹葭雨，裋褐休休白发翁。范子归来思狡兔，吕公何意兆非熊。渔收亥日妻到市，醉卧水痕船信风。四海租庸人草草，太平长在碧波中。
炙手权门烈火炎，冷溪寒谷反幽潜。轻尘不动琴横膝，万籁无声月入帘。秋后丝钱谁数得，春余苍竹自知添。客星异日乘槎去，会访成都人姓严。
夫子勤于蘧伯玉，洗心观道得灵龟。开门择友尽三益，清坐不言行四时。风与蛛丝游碧落，日将槐影下隆墀。天空地迥何处觅，岁计有余心自知。
风惊鹿散豫章城，邂逅相逢食楚苹。佳友在门忘燕寝，故人发药见平生。只今满坐且樽酒，后夜此堂还月明。契阔愁思已知处，西山影落暮江清。
玉马何时破紫苔，南溪水满绿徘徊。买鱼斫鲙须论网，扑杏供盘不数枚。广汉威名知讼少，平原樽俎费诗催。草玄寂寂下帘幕，稍得闲时公合来。
人生政自无闲暇，忙里偷闲得几回。紫燕黄鹂驱日月，朱樱红杏落条枚。诗成稍觉嘉宾集，饮少先愁急板催。亲遣小童锄草径，鸣驺早晚出城来。
晴波㶉𫛶漾潭隈，能使游人判不回。风入园林寒漠漠，日移宫殿影枚枚。未尝绿蚁何妨拨，宿戒红妆莫待催。缺月西南光景少，仍须挽取烛笼来。
安知宋玉在邻墙，笑立春晴照粉光。淡薄似能知我意，幽闲元不为人芳。微风拂掠生春思，小雨廉纤洗暗妆。只恐浓葩委泥土，谁令解合返魂香。
喜接高谈若饮冰，风骚清兴坐来增。重寻伐木君何厚，欲赋骊驹我未能。山影北来浮汇泽，松行东望际钟陵。相期烂醉西楼月，缓带凭栏濯郁蒸。
真常自在如来性，肯綮修持祗益劳。十二因缘无妙果，三千世界起秋毫。有心便醉声闻酒，空手须磨般若刀。截断众流寻一句，不离兔角与龟毛。
佛子禅心若苇林，此门无古亦无今。庭前柏树祖师意，竿上风幡仁者心。草木同沾甘露味，人天倾听海潮音。胡床默坐不须说，拨尽寒灰劫数深。
数行嘉树红张锦，一派春波绿泼油。回望江城见归鸟，乱鸣双橹散轻鸥。柳条折赠经年别，芦箎吹成落日愁。双鲤寄书难尽信，有情江水尚回流。
欲遣吟人对好山，暮天和雨醉凭栏。座中云气侵人湿，砌下泉声逼酒寒。红烛围棋生死急，清风挥麈笑谈闲。更筹报尽不成起，车从厌厌夜已阑。
伯伦酒德无人敌，太白诗名有古风。浪许薄才酬大雅，长愁小户对洪钟。月明如昼九江水，天静无云五老峰。此赏不疏真共喜，登临归兴尚谁同。
客子空知行路难，中田耕者自高闲。柳条鶑啭清阴里，楸树蝉嘶翠带间。梦幻百年随逝水，劳歌一曲对青山。出门捧檄羞闲友，归寿吾亲得解颜。
壮气南山若可排，今为野马与尘埃。清谈落笔一万字，白眼举觞三百杯。周鼎不酬康瓠价，豫章元是栋梁材。眷然挥涕方城路，冠盖当年向此来。
京尘无处可轩眉，照面淮滨喜自知。风里麦苗连地起，雨中杨树带烟垂。故林归计嗟迟暮，久客平生厌别离。落日江南采苹去，长歌柳恽洞庭诗。
风裘雪帽别家林，紫燕黄鹂已夏深。三釜古人干禄意，一年慈母望归心。劳生逆旅何休息，病眼看山力不禁。想见夕阳三径里，乱蝉嘶罢柳阴阴。
鸦啼残照下层城，僧舍初寒夜气清。风乱竹枝垂地影，霜干桐叶落阶声。不遑将母伤今日，无以为家笑此生。都下苦无书信到，数行归雁月边横。
白鹤去寻王子晋，真龙得慕沈诸梁。千年往事如飞鸟，一日倾愁对夕阳。遗老能名唐郡邑，断碑犹是晋文章。浮云不作苞桑计，只有荒山意绪长。
文章年少气如虹，肯爱闲曹一秃翁。弦上深知流水意，鼻端不怯运斤风。燕堂淡薄无歌舞，鲑菜清贫只韭葱。惭愧伯鸾留步履，好贤应与孟光同。
不问主人来看竹，小溪风物似家林。春供馈妇几番笋，夏与行人百亩阴。直气虽冲云汉上，高材终恐斧斤寻。截竿可举北溟钓，欲赠溪翁谁姓任。
玉堂岑寂网蜘蛛，那复晨妆觐阿姑。绿发朱颜成异物，青天白日闭黄垆。人间近别难期信，地下相逢果有无。万化途中能邂逅，可怜风烛不须臾。
陈甥归约柳青初，麦陇纤纤忽可鉏。望子从来非一日，因人略不寄双鱼。园中鸟语劝沽酒，窗下日长宜读书。策马得行休更秣，已令僮稚割生刍。
西风脱叶静林柯，浅水扁舟阁半河。落日游鱼穿镜面，中秋明月涨金波。由来白发生无种，岂似青山保不磨。胜事只愁樽酒尽，莫言争奈醉人何。
墙根戢戢数蜗牛，雨长垣衣亭更幽。惊起归鸿不成字，辞柯落叶最知秋。菊花莫恨开时晚，谷穟犹思晴后收。独立搔头人不解，南山用取一樽酬。
汉兴丰沛开天下，故旧因依日月明。拔剑一卮戏下酒，剖符千户舞阳城。鼓刀屠狗少时事，排闼谏君身后名。异日淮阴傥相见，安能鞅鞅似平生。
门掩虚堂阴窈窈，风摇枯竹冷萧萧。邱虚余意谁相问，丰沛英魂我欲招。野老无知惟卜岁，神巫何事苦吹箫。人归里社黄云暮，只有哀蝉伴寂寥。
任君洒墨即成诗，万物生愁困品题。清似钓船闻夜雨，壮如军垒动秋鼙。寒花篱脚飘金钿，新月天涯挂玉篦。更欲少留观落笔，须判一饮醉如泥。
纸窗惊吹玉蹀躞，竹砌碎撼金琅珰。兰缸有泪风飘地，遥夜无人月上廊。愁思起如独绪茧，归梦不到合懽床。少年多事意易乱，诗律坎坎同寒螀。
莫道睢阳覆我师，再兴唐祚匪公谁。流离颠沛义不辱，去就死生心自知。政使贺兰非长者，岂妨南八是男儿。乾坤震荡风尘晦，愁绝宗臣陷贼诗。
漫来从宦著青衫，秣马何尝解辔衔。眼见人情如格五，心知外物等朝三。经时道上冲风雨，几日樽前得笑谈。赖有同僚慰羁旅，不然吾已过江南。
茅亭风入葛衣轻，坐见山河表里清。归燕略无三月事，残蝉犹占一枝鸣。天高秋树叶公邑，日暮碧云樊相城。别后寄诗能慰我，似逃空谷听人声。
邂逅相逢讲世盟，诸任尊行各才名。交情吾子如棠棣，酒椀今秋对菊英。高论生风摇麈尾，新诗掷地作金声。文章学问嗟予晚，深信前贤畏后生。
故园相见略雍容，睡起南窗日射红。诗酒一言谈笑隔，江山千里梦魂通。河天月晕鱼分子，槲叶风微鹿养茸。几度白砂青影里，审听嘶马自搘筇。
田园恰恰值春忙，驱马悠悠昆水阳。古庙藤萝穿户牖，断碑风雨碎文章。真人寂寞神为社，坚垒委蛇女采桑。拂帽村帘夸酒好，为君聊解一瓢尝。
杨柳青青春向分，遥知河曲万夫屯。侵星部曲随金鼓，带月旌旗宿渚亹。畚插如云声汹汹，风埃成雾气昏昏。已令访问津头路，行约青帘共一樽。
暖律温风何处饶，莫言先上绿杨条。梢头红糁杏花发，瓮面浮蛆酒齐销。吏事困人如缚虎，君诗入手似闻韶。直须扶病营春事，老味难将少壮调。
春将祠事出门扉，宫殿参差缭翠微。清晓风烟迷部曲，小蹊桃杏挂冠衣。叶公在昔真龙去，王令何时白鹤归。糟魄相传漫青史，独怀千古对容徽。
富贵常多覆族忧，贱贫骨肉不相收。独乘舟去值花雨，寄得书来应麦秋。行李淮山三四驿，风波春水一双鸥。人言离别愁难遣，今日真成始欲愁。
桐植客亭欣款曲，歌倾家酿勿徘徊。百年中半夜分去，一岁无多春𫏐来。落日园林须秉烛，能言桃李听传杯。红疏绿暗明朝是，公事相过得几回。
南陌东城处处春，不须移槛损天真。鬓毛欲白休辞饮，风雨无端只误人。鸟语提壶元自好，酒狂惊俗未应嗔。稍寻绿树为诗社，更藉残红作醉茵。
孔氏文章冠古今，君家兄弟况南金。为官落魄人谁问，从骑雍容独见寻。旅馆别时无宿酒，邮筒开处得新吟。黄山依旧寒相对，岂有愁思附七林。
花蘂芙蕖拍酒醇，浮蛆相乱菊英新。寒光欲涨红螺面，烂醉从歌白鹭巾。行乐衔杯常有意，过门问字久无人。王孙欲遣双壶到，如入醉乡三月春。
飘萧阅世等虚舟，叹息眼前无此流。满地悲风盘翠竹，半丛寒日破红榴。青山空在衣冠古，白鹤不归宫殿秋。王令平生樽酒地，千年万岁想来游。
井边分水过寒厅，斩竹南溪仗友生。来酿百壶春酒味，怒流三峡夜泉声。能令官舍庖厨洁，未减君家风月清。挥斧直须轻放手，却愁食实凤凰惊。